TEACHTAIREACHT ÓN GCOIMISIÚN

Treoirlínte maidir le Státchabhair in earnáil na talmhaíochta agus in earnáil na foraoiseachta agus i limistéir thuaithe

(2022/C 485/01)

Ábhar

CUID I. FORÁLACHA COITEANNA 4

CAIBIDIL 1. Réamhrá 4

CAIBIDIL 2. Raon Feidhme agus Sainmhínithe 4

2.1. Éifeacht CBT ar raon feidhme an chur i bhfeidhm 6

2.2. Raon feidhme 7

2.3. Rialacha cothrománacha agus ionstraimí cabhrach is infheidhme maidir le hearnáil na talmhaíochta agus le hearnáil na foraoiseachta agus le limistéir thuaithe 9

2.4. Sainmhínithe 10

CAIBIDIL 3. Measúnú comhoiriúnachta de bhun Airteagal 107(3), pointe (c), den Chonradh 15

3.1. An chéad choinníoll: déanann cabhair forbairt gníomhaíochta eacnamaíche a éascú 16

3.1.1. Gníomhaíocht eacnamaíoch dá dtugtar cabhair 16

3.1.2. Éifeacht dreasachta 17

3.1.3. Ní dhéantar aon sárú ar fhorálacha ábhartha ná ar phrionsabail ghinearálta dhlí an Aontais 19

3.2. An dara coinníoll: níl tionchar diúltach ag an gcabhair ar dhálaí trádála a mhéid a bheadh bunoscionn leis an leas comhchoiteann 20

3.2.1. An gá atá le hidirghabháil Stáit 20

3.2.2. Oiriúnacht na cabhrach 21

3.2.3. Comhréireacht na cabhrach 22

3.2.4. Trédhearcacht 25

3.2.5. Éifeachtaí díobhálacha diúltacha ar iomaíocht agus ar thrádáil a sheachaint 26

3.2.6. Éifeachtaí dearfacha agus diúltacha na cabhrach a mheas (tástáil chothromúcháin) 28

CUID II CATAGÓIRÍ CABHRACH 30

CAIBIDIL 1. Cabhair i bhfabhar gnóthas atá gníomhach i dtáirgeadh príomhúil, próiseáil agus margaíocht táirgí 30

1.1. Bearta amhail forbairt tuaithe 30

1.1.1. Cabhair i gcomhair infheistíochta 30

1.1.1.1. Cabhair le haghaidh infheistíochtaí i ngabháltais talmhaíochta atá nasctha le táirgeadh príomhúil talmhaíochta 30

1.1.1.2. Cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha atá suite ar ghabháltais talmhaíochta 34

1.1.1.3. Cabhair le haghaidh infheistíochtaí i dtaca le próiseáil táirgí talmhaíochta nó táirgí talmhaíochta a chur ar an margadh 35

1.1.2. Cabhair nuathionscanta le haghaidh feirmeoirí óga agus cabhair nuathionscanta le haghaidh gníomhaíochtaí talmhaíochta 36

1.1.3. Cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na talmhaíochta 36

1.1.4. Íocaíocht i leith gealltanais agra-chomhshaoil-aeráide 38

1.1.5. Cabhair le haghaidh tiomantais leasa ainmhithe 40

1.1.6. Cabhair le haghaidh míbhuntáistí de thoradh ceanglais éigeantacha áirithe a bhaineann go sonrach le limistéar 42

1.1.7. Cabhair le haghaidh limistéir a bhfuil srianta nádúrtha nó srianta limistéar-shonracha eile le sárú acu 43

1.1.8. Cabhair le haghaidh na feirmeoireachta orgánaí 43

1.1.9. Cabhair le haghaidh rannpháirtíocht táirgeoirí táirgí talmhaíochta i scéimeanna cáilíochta 45

1.1.10. Cabhair chun tacaíocht theicniúil a sholáthar in earnáil na talmhaíochta 46

1.1.10.1. Cabhair le haghaidh gníomhaíochtaí malartaithe eolais agus faisnéise 46

1.1.10.2. Cabhair le haghaidh seirbhísí comhairleacha 47

1.1.10.3. Cabhair le haghaidh seirbhísí ionadúcháin ar an bhfeirm 49

1.1.11. Cabhair le haghaidh comhair in earnáil na talmhaíochta 49

1.2. Bainistíocht riosca agus géarchéime 51

1.2.1. Cabhair chun an damáiste do tháirgeadh talmhaíochta nó do mhodh an táirgthe talmhaíochta a chúiteamh agus chun damáiste a chosc 51

1.2.1.1. Cabhair chun an damáiste a dhéanann tubaiste nádúrtha nó tarluithe eisceachtúla a shlánú 51

1.2.1.2. Cabhair chun cúiteamh a dhéanamh as an damáiste a tharlaíonn de dheasca teagmhas díobhálach aeráide atá inchurtha le tubaistí nádúrtha 54

1.2.1.3. Cabhair do na costais a bhaineann le galair ainmhithe, lotnaidí plandaí agus inmhíolú speiceas coimhthíoch ionrach a chosc, a rialú agus a dhíothú agus cabhair chun an damáiste a rinne galair ainmhithe, lotnaidí plandaí agus speicis choimhthíocha ionracha a shlánú 56

1.2.1.4. Cabhair le haghaidh stoc a fuair bás 58

1.2.1.5. Cabhair chun an damáiste a tharlaíonn de bharr ainmhithe cosanta a chúiteamh 59

1.2.1.6. Cabhair chun préimheanna árachais a íoc 61

1.2.1.7. Cabhair le haghaidh ranníocaíochtaí airgeadais chuig cistí frithpháirteacha 61

1.3. Cineálacha eile cabhrach san earnáil talmhaíochta 62

1.3.1. Cabhair chun acmhainneacht táirgeachta a dhúnadh 62

1.3.1.1. Deireadh a chur le hacmhainneacht ar chúiseanna sláinte ainmhithe, plandaí nó sláinte an duine, sláinteachais, eiticiúla, comhshaoil nó ar chúiseanna aeráide 62

1.3.1.2. Deireadh a chur le hacmhainneacht ar chúiseanna eile 64

1.3.2. Cabhair chun gníomhaíochtaí feirmeoireachta a athlonnú 64

1.3.3. Cabhair d’earnáil an bheostoic 65

1.3.4. Cabhair le haghaidh bearta cur chun cinn i bhfabhar táirgí talmhaíochta 66

1.3.5. Cabhair do na réigiúin is forimeallaí agus maidir leis na hOileáin bheaga Aeigéacha 69

1.3.6. Cabhair le haghaidh comhdhlúthú talún talmhaíochta 70

1.3.7. Cabhair le haghaidh taighde agus forbairt in earnáil na talmhaíochta 70

CAIBIDIL 2. Cabhair le haghaidh earnáil na foraoiseachta 71

2.1. Infheistíochtaí i bhforbairt limistéar foraoise agus inmharthanacht foraoisí a fheabhsú 72

2.1.1. Cabhair le haghaidh foraoisiú agus cruthú coillearnaí 72

2.1.2. Cabhair le haghaidh bunú, athghiniúint nó athchóiriú córas agrafhoraoiseachta 74

2.1.3. Cabhair le haghaidh damáiste d’fhoraoisí a chosc agus a athchóiriú 74

2.1.4. Cabhair le haghaidh infheistíochtaí lena bhfeabhsaítear athléimneacht agus luach comhshaoil éiceachóras foraoisí 75

2.1.5. Cabhair le haghaidh infheistíochtaí i dteicneolaíochtaí foraoiseachta agus i dtáirgí foraoiseachta a phróiseáil, a úsáid agus a mhargú 76

2.1.6. Cabhair le haghaidh infheistíochtaí i mbonneagar i ndáil le forbairt, nuachóiriú nó oiriúnú na foraoiseachta 76

2.1.7. Cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha atá suite i bhforaoisí 76

2.1.8. Cabhair le haghaidh ranníocaíochtaí airgeadais chuig cistí frithpháirteacha i bhforaoisí 77

2.2. Cabhair i leith míbhuntáistí sonracha a thagann as ceanglais éigeantacha áirithe i limistéir foraoise 78

2.3. Cabhair le haghaidh seirbhísí foraoise-comhshaoil agus aeráide agus caomhnú foraoisí 78

2.4. Cabhair le haghaidh gníomhaíochtaí malartaithe eolais agus faisnéise in earnáil na foraoiseachta 79

2.5. Cabhair le haghaidh seirbhísí comhairleacha in earnáil na foraoiseachta 80

2.6. Cabhair le haghaidh comhair in earnáil na foraoiseachta 80

2.7. Cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na foraoiseachta 82

2.8. Cabhair eile le haghaidh earnáil na foraoiseachta lena mbaineann cuspóirí éiceolaíochta, cosanta agus áineasa 83

2.8.1. Cabhair le haghaidh gníomhaíochtaí agus idirghabhálacha a bhaineann go sonrach leis an bhforaoiseacht agus é mar phríomhchuspóir rannchuidiú le héiceachóras agus bithéagsúlacht foraoise nó an tírdhreach traidisiúnta a chothabháil nó a aischur 83

2.8.2. Cabhair chun cáilíocht na hithreach a chothabháil agus a fheabhsú agus chun fás cothrom agus folláin crann a áirithiú in earnáil na foraoiseachta 83

2.8.3. Cosáin nádúrtha, eilimintí agus gnéithe den tírdhreach agus gnáthóg nádúrtha d’ainmhithe in earnáil na foraoiseachta a athchóiriú agus a choinneáil ar bun 84

2.8.4. Cabhair chun bóithre a chothabháil chun dóiteáin foraoise a chosc 84

2.8.5. Cabhair chun an damáiste a tharlaíonn i bhforaoisí de dheasca ainmhithe cosanta a shlánú 84

2.9. Cabhair in earnáil na foraoiseachta atá ailínithe le bearta cabhrach talmhaíochta 185

2.9.1. Cabhair le haghaidh taighde agus forbartha in earnáil na foraoiseachta 85

2.9.2. Cabhair le haghaidh comhdhlúthú talún foraoiseachta 87

CAIBIDIL 3. Cabhair i limistéir thuaithe a chómhaoiníonn CETFT nó a dheonaítear mar mhaoiniú náisiúnta breise d’idirghabhálacha cómhaoinithe den sórt sin 87

CUID III. ÁBHAIR NÓIS IMEACHTA 87

1. Fad na scéimeanna cabhrach agus na meastóireachta 88

2. Foráil athbhreithnithe 89

3. Tuairisciú agus faireachán 89

4. Na Treoirlínte a Chur i bhFeidhm 90

5. Tograí le haghaidh bearta iomchuí 90

CUID I

FORÁLACHA COITEANNA

CAIBIDIL 1

Réamhrá

(1) Luaitear in Airteagal 107(1) den Chonradh ar Fheidhmiú an Aontais Eorpaigh (“an Conradh”), “(a)ch amháin mar a bhforáiltear a mhalairt sna Conarthaí, aon chabhair a thabharfaidh Ballstát nó a thabharfar trí bhíthin acmhainní Stáit i bhfoirm ar bith, agus a bhéarfaidh nó is baolach a bhéarfadh saobhadh ar iomaíocht trí thaobhú le gnóthais áirithe nó le táirgeadh earraí áirithe, ní luífidh sí leis an margadh inmheánach sa mhéid go dtéann sí i gcion ar an trádáil idir Ballstáit.” Cé go leagtar an prionsabal síos leis an gConradh go bhfuil toirmeasc ar Státchabhair, i gcásanna áirithe, féadfaidh cabhair den sórt sin bheith comhoiriúnach leis an margadh inmheánach ar bhonn Airteagail 107(2) agus (3) den Chonradh.

(2) I gcomhréir le hAirteagal 107(2), pointe (b), den Chonradh, i dtaca le Státchabhair le damáiste arna dhéanamh de dheasca tubaistí nádúrtha nó tarluithe eisceachtúla laistigh d’earnáil na talmhaíochta agus na foraoiseachta a shlánú, tá Státchabhair den sórt sin comhoiriúnach leis an margadh inmheánach.

(3) I gcomhréir le hAirteagal 107(3), pointe (c), den Chonradh, féadfaidh an Coimisiún a bhreithniú i dtaca le Státchabhair chun forbairt eacnamaíoch earnáil na talmhaíochta agus earnáil na foraoiseachta agus limistéar tuaithe a chur chun cinn, gur Státchabhair í atá comhoiriúnach leis an margadh inmheánach, ar choinníoll nach ndéanann cabhair den sórt sin difear do dhálaí trádála an oiread go mbeadh dochar ann don leas coiteann.

(4) I gcomhréir le hAirteagal 42 den Chonradh, níl feidhm ag na rialacha iomaíochta, lena n-áirítear rialacha maidir le Státchabhair, maidir le táirgeadh agus trádáil táirgí talmhaíochta ach amháin a mhéid a chinnfidh Parlaimint na hEorpa agus an Chomhairle, agus cuspóirí an chomhbheartais talmhaíochta a leagtar amach in Airteagal 39 den Chonradh á gcur san áireamh.

(5) Sna Treoirlínte seo, leagann an Coimisiún na critéir síos chun an chabhair a shainaithint ar cabhair í a chomhlíonann coinníollacha Airteagal 107(3) den Chonradh agus ar féidir iad a bhreithniú mar réimsí atá comhoiriúnach leis an margadh inmheánach. Maidir le cabhair a dheonaítear de bhun Airteagal 107(2), pointe (b) den Chonradh, leagtar amach leis na Treoirlínte seo na coinníollacha faoina mbeidh beart, ar cabhair é le damáiste arna dhéanamh de dheasca tubaistí nádúrtha nó tarluithe eisceachtúla a shlánú, comhoiriúnach leis an margadh inmheánach.

(6) Tá Státchabhair chun forbairt eacnamaíoch earnáil na talmhaíochta agus earnáil na foraoiseachta agus limistéar tuaithe a chur chun cinn leabaithe sa chomhbheartas talmhaíochta (“CBT”) níos leithne. Laistigh de CBT, soláthraíonn an tAontas tacaíocht airgeadais d’earnáil na talmhaíochta agus d’earnáil na foraoiseachta agus do limistéir thuaithe. Ós rud é nach n-athraíonn éifeachtaí eacnamaíocha na Státchabhrach ag brath ar pé acu atá nó nach bhfuil sí maoinithe (fiú i bpáirt) ag an Aontas, nó ag Ballstát as féin, measann an Coimisiún gur cheart go mbeadh comhsheasmhacht agus comhtháthú idir beartas an Choimisiúin i leith rialú Státchabhrach, agus an tacaíocht a dheonaítear faoi chomhbheartas talmhaíochta an Aontais féin. Dá bhrí sin, nuair a chuireann an Coimisiún na rialacha sna Treoirlínte seo maidir le scéimeanna cabhrach sonracha agus cabhair aonair i bhfeidhm, agus nuair a léirmhíníonn an Coimisiún na rialacha sin, cuireann sé rialacha CBT san áireamh.

(7) Baineann ábharthacht ar leith leis na gníomhartha seo a leanas de chuid an Aontais maidir le breithnithe i dtaca le Státchabhair a bhaineann le CBT: (a) Rialachán (AE) 1144/2014 ó Pharlaimint na hEorpa agus ón gComhairle (1); (b) Rialacháin (AE) Uimh. 228/2013 (2) agus (AE) 229/2013 (3) ó Pharlaimint na hEorpa agus ón gComhairle; (c) Rialachán (AE) 2021/2115 ó Pharlaimint na hEorpa agus ón gComhairle (4); (d) Rialachán (AE) 2021/2116 ó Pharlaimint na hEorpa agus ón gComhairle (5); (e) Rialachán (AE) Uimh. 1308/2013 ó Pharlaimint na hEorpa agus ón gComhairle (6).

(8) Tá CBT bunaithe ar dhá cholún (an Ciste Eorpach um Ráthaíocht Talmhaíochta (“CERT”) agus an Ciste Eorpach Talmhaíochta um Fhorbairt Tuaithe (“CETFT”)), lena soláthraítear, agus an dá cholún i gcomhar le chéile, sraith tacaíochta bhunúsach d’fheirmeoirí i limistéir thuaithe san Aontas, rud lena gcruthaítear na coinníollacha chun an fheirmeoireacht inbhuanaithe a choinneáil ar bun ar fud an Aontais.

(9) I gcomhréir le hAirteagal 39(1) den Chonradh, is iad cuspóirí CBT táirgiúlacht na talmhaíochta a mhéadú, caighdeán cóir maireachtála a áirithiú le haghaidh phobal na talmhaíochta, margaí a chobhsú, infhaighteacht soláthairtí a áirithiú agus a chinntiú go sroichfidh siad an tomhaltóir ar phraghsanna réasúnta. I gcomhréir le hAirteagal 39(2) den Chonradh, agus CBT á oibriú amach mar aon leis na modhanna speisialta chun é a chur i bhfeidhm, ní mór na nithe seo a leanas a chur san áireamh: (a) gníomhaíocht shainghnéitheach na talmhaíochta, mar gheall ar ghréasán sóisialta na talmhaíochta agus na difríochtaí sa ghréasán sin, agus na difríochtaí nádúrtha, ó réigiún talmhaíochta go chéile; (b) a riachtanaí atá sé na coigeartuithe is cuí a dhéanamh céim ar chéim; (c) an talmhaíocht sna Ballstáit a bheith ina hearnáil atá dlúth-tháite leis an ngeilleagar ina iomláine.

(10) Agus é d’aidhm ag cuspóirí CBT tar éis 2020 tuilleadh feabhais a chur ar fhorbairt inbhuanaithe na feirmeoireachta, an bhia agus na limistéar tuaithe, dírítear leis na cuspóirí sin ar earnáil talmhaíochta a chothú a bheidh cliste, iomaíoch, athléimneach agus éagsúlaithe, lena n-áiritheofar slándáil fhadtéarmach bia, agus dírítear freisin ar thacaíocht a thabhairt do chosaint an chomhshaoil agus do ghníomhaíocht ar son an chomhshaoil agus an chosaint agus an ghníomhaíocht sin a neartú, ar rannchuidiú le cuspóirí comhshaoil an Aontais a bhaint amach mar aon le cuspóirí dá chuid a bhaineann leis an aeráid agus ar chreatlach sóisea-eacnamaíoch na limistéar tuaithe a neartú. Déantar na cuspóirí ginearálta sin a chomhlánú leis an gcuspóir trasearnálach maidir leis an earnáil a nuachóiriú tríd an eolas, an nuálaíocht agus an digitiú a chothú agus a chomhroinnt sa talmhaíocht, san fhoraoiseacht agus i limistéir thuaithe, agus an glacadh atá leo a spreagadh. Déantar baint amach chuspóirí ginearálta CBT a shaothrú leis na cuspóirí sonracha seo a leanas: (a) tacaíocht a thabhairt d’ioncam feirme inmharthana agus d’athléimneacht earnáil na talmhaíochta ar fud an Aontais chun an tslándáil fhadtéarmach bia agus an éagsúlacht talmhaíochta a fheabhsú, chomh maith le hinbhuanaitheacht eacnamaíoch na táirgeachta talmhaíochta san Aontas a áirithiú; (b) díriú níos fearr ar an margadh agus cur le hiomaíochas feirmeacha, sa ghearrthéarma agus san fhadtéarma, lena n-áirítear béim níos mó ar an taighde, ar an teicneolaíocht agus ar an aistriú digiteach; (c) feabhas a chur ar áit feirmeoirí sa slabhra luacha; (d) rannchuidiú le maolú ar an athrú aeráide agus oiriúnú don athrú sin, lena n-áirítear trí astaíochtaí gás ceaptha teasa a laghdú agus trí cheapadh carbóin a fheabhsú, agus trí fhuinneamh inbhuanaithe a chur chun cinn freisin; (e) an fhorbairt inbhuanaithe agus bainistiú éifeachtúil ar acmhainní nádúrtha, idir an t-uisce, an ithir agus an t-aer a chothú, lena n-áirítear tríd an spleáchas ar cheimiceáin a laghdú; (f) rannchuidiú le cailliúint na bithéagsúlachta a stopadh agus a aisiompú, seirbhísí éiceachórais a fheabhsú agus gnáthóga agus tírdhreacha a chaomhnú; (g) feirmeoirí óga agus feirmeoirí nua eile a mhealladh agus tacú leo agus forbairt gnó inbhuanaithe a éascú i gceantair thuaithe; (h) an fhostaíocht, fás, comhionannas inscne, lena n-áirítear rannpháirtíocht na mban san fheirmeoireacht, an cuimsiú sóisialta agus an fhorbairt áitiúil a chur chun cinn i limistéir thuaithe, lena n-áirítear an bithgheilleagar ciorclach agus an fhoraoiseacht inbhuanaithe; (i) feabhas a chur ar fhreagairt earnáil talmhaíochta an Aontais do riachtanais bia agus sláinte na sochaí, lena n-áirítear bia cothaitheach, sábháilte ar ardchaighdeán a tháirgtear ar bhealach inbhuanaithe agus an cur amú bia a laghdú, chomh maith le feabhas a chur ar leas ainmhithe agus an fhrithsheasmhacht in aghaidh ábhair fhrithmhiocróbacha a chomhrac.

CAIBIDIL 2

Raon Feidhme agus Sainmhínithe

2.1. Éifeacht CBT ar raon feidhme an chur i bhfeidhm

(11) I gcomhréir le hAirteagal 42 den Chonradh, a mhéid a bhaineann sé le táirgí talmhaíochta as liostaítear in Iarscríbhinn I a ghabhann leis an gConradh, níl feidhm ag na rialacha maidir le Státchabhair a leagtar síos in Airteagail 107, 108 agus 109 den Chonradh ach amháin a mhéid a chinnfidh Parlaimint na hEorpa agus an Chomhairle, agus cuspóirí an chomhbheartais talmhaíochta a leagtar amach in Airteagal 39 den Chonradh á gcur san áireamh.

(12) De bhun Airteagal 145(1) de Rialachán (AE) 2021/2115 agus Airteagal 211(1) de Rialachán (AE) Uimh. 1308/2013, is infheidhme na rialacha maidir le Státchabhair i dtaca le táirgí talmhaíochta a tháirgeadh agus a thrádáil. Mar sin féin, tá maoluithe éagsúla ón bprionsabal ginearálta sin ann, a leagtar síos, i measc Airteagail eile, in Airteagal 23 de Rialachán (AE) Uimh. 228/2013, Airteagal 17 de Rialachán (AE) Uimh. 229/2013, Airteagal 145(2) de Rialachán (AE) 2021/2115, Airteagal 211(2) de Rialachán (AE) Uimh. 1308/2013 agus Airteagal 27 de Rialachán (AE) Uimh. 1144/2014.

(13) Maidir le tacaíocht a dheonaítear faoi Rialachán (AE) 2021/2115, sonraítear in Airteagal 145(2) den Rialachán sin nach bhfuil feidhm ag rialacha maidir le Státchabhair i dtaca le tacaíocht a sholáthraíonn na Ballstáit de bhun an Rialacháin sin, agus i gcomhréir leis an Rialachán sin ná i dtaca le maoiniú náisiúnta breise laistigh de raon feidhme Airteagal 42 den Chonradh.

(14) Dá bhrí sin, níl feidhm ag rialacha Státchabhrach maidir le cómhaoiniú na tacaíochta forbartha tuaithe (idir chuid CETFT agus an chuid náisiúnta) ná maidir le maoiniú náisiúnta breise le cois tacaíocht den sórt sin, ar choinníoll go mbaineann an idirghabháil atá i gceist le gníomhaíocht talmhaíochta a thagann faoi raon feidhme Airteagal 42 den Chonradh agus go ndéanann an ghníomhaíocht sin cuid de Phlean Straitéiseach CBT.

(15) Mar sin féin, tá feidhm iomlán ag rialacha Státchabhrach maidir le gach idirghabháil chómhaoinithe (idir chuid CETFT agus an chuid náisiúnta) agus leis an maoiniú náisiúnta breise le haghaidh idirghabhálacha den sórt sin, atá lasmuigh de raon feidhme Airteagal 42 den Chonradh, ach a thagann faoi raon feidhme Rialachán (AE) 2021/2115, is é sin le rá. sna cásanna seo a leanas: (a) idirghabhálacha a thacaíonn le gníomhaíochtaí sna limistéir thuaithe agus (b) idirghabhálacha in earnáil na foraoiseachta.

(16) Tá feidhm ag rialacha Státchabhrach más rud é go mbeartaíonn Ballstát beart a mhaoiniú, ar beart é a ndéantar a mhórchuid a cheapadh i gcomhréir le coinníollacha a ghabhann le hidirghabháil forbartha tuaithe ar leith (“beart atá cosúil le forbairt tuaithe”) as cistí náisiúnta go heisiach (is é sin le rá, gan aon chómhaoiniú ó CETFT), gan beann ar cibé acu a thagann nó nach dtagann an beart faoi raon feidhme Airteagal 42 den Chonradh seo.

2.2. Raon feidhme

(17) Cuirfidh an Coimisiún na Treoirlínte seo i bhfeidhm maidir le scéimeanna cabhrach aonair agus le cabhair aonair.

(18) Cuirfidh an Coimisiún na Treoirlínte seo i bhfeidhm maidir le Státchabhair le haghaidh táirgeadh príomhúil talmhaíochta, próiseáil táirgí talmhaíochta as a n-eascraíonn táirge talmhaíochta eile agus táirgí talmhaíochta a mhargú.

(19) Bunaithe ar na breithnithe ginearálta a leagtar amach i Roinn 2.1 den Chuid seo, chun comhleanúnachas leis an mbeartas forbartha tuaithe a áirithiú agus chun tacú leis na rialacha Státchabhrach a chomhlíonadh, is iomchuí idirghabhálacha forbartha tuaithe áirithe a áireamh freisin, ar idirghabhálacha iad atá lasmuigh de raon feidhme Airteagal 42 den Chonradh, cibé acu is le CETFT a chómhaoinítear iad nó le maoiniú náisiúnta breise, mar aon le bearta ar cosúil le forbairt tuaithe iad a mhaoinítear as cistí náisiúnta go heisiach. Dá bhrí sin, i dteannta earnáil na talmhaíochta, leagtar amach leis na Treoirlínte seo na critéir chomhoiriúnachta maidir le Státchabhair d’earnáil na foraoiseachta agus maidir le cabhair do ghnóthais atá gníomhach i limistéir thuaithe atá lasmuigh de raon feidhme Airteagal 42 den Chonradh.

(20) Agus anailís á déanamh ar Státchabhair agus ar a comhoiriúnacht leis an margadh inmheánach i gcomhréir leis na prionsabail ghinearálta maidir le Státchabhair a leagtar amach i gCuid I, Caibidil 3 de na Treoirlínte seo, cuirfidh an Coimisiún san áireamh, a mhéid is féidir, na coinníollacha a leagtar síos i Rialachán (AE) 2021/2115 agus a ghníomhartha tarmligthe agus a ghníomhartha cur chun feidhme.

(21) Tá na catagóirí cabhrach seo a leanas laistigh de raon feidhme na dTreoirlínte seo: (a) bearta in earnáil na talmhaíochta, a mhaoinítear as cistí náisiúnta go heisiach, arb éard atá i gceist leo ceann amháin de na nithe seo a leanas: (i) bearta atá cosúil le forbairt tuaithe agus atá lasmuigh de chreat na bPleananna Straitéiseacha CBT (Cuid II, Roinn 1.1); (ii) bearta seachas na bearta sin dá dtagraítear in (i) atá lasmuigh de raon feidhme Rialachán (AE) Uimh. 2021/2115, amhail bearta áirithe a bhaineann le bainistíocht riosca agus géarchéime, bearta le haghaidh na hearnála beostoic agus bearta cur chun cinn áirithe (Cuid II, Ranna 1.2 agus 1.3); (b) cabhair le haghaidh earnáil na foraoiseachta (Cuid II, Caibidil 2), arb éard atá i gceist léi ceann amháin de na nithe seo a leanas: (i) cabhair a dheonaítear mar chuid de Phlean Straitéiseach CBT nó mar mhaoiniú náisiúnta breise le haghaidh idirghabháil forbartha tuaithe den sórt sin; (ii) cabhair a mhaoinítear as acmhainní náisiúnta go heisiach; (c) cabhair le haghaidh gnóthais atá gníomhach i limistéir thuaithe agus a dheonaítear i gceann de na foirmeacha seo a leanas: (i) mar idirghabháil a áirítear i bPlean Straitéiseach CBT, a chómhaoinítear le CETFT de bhun, agus i gcomhréir le Rialachán (AE) 2021/2115, i gcás inar comhionann an beart Státchabhrach infhógartha leis an idirghabháil atá i bPlean Straitéiseach CBT (Cuid II, Caibidil 3); (ii) maoiniú náisiúnta breise a bhaineann le hidirghabháil i gcreat Phlean Straitéiseach CBT (Cuid II, Caibidil 3).

(22) Tá feidhm ag na Treoirlínte seo maidir le cabhair do ghnóthais bheaga agus mheánmhéide (FBManna) agus i bprionsabal freisin d’fhiontair mhóra. Mar sin féin, is lú dochar a dhéanann teipeanna margaidh d’fhiontair mhóra ná mar a dhéanann do FBManna. Thairis sin, is dóichí go mbeidh fiontair mhóra in earnáil na talmhaíochta agus in earnáil na foraoiseachta agus i limistéir thuaithe ina n-imreoirí suntasacha sa mhargadh agus, dá dhroim sin, i gcásanna sonracha, féadfar saobhadh áirithe a dhéanamh ar an iomaíocht agus ar an trádáil sa mhargadh inmheánach le cabhair a dheonaítear d’fhiontair mhóra. I dtaca le cabhair d’fhiontair mhóra in earnáil na talmhaíochta agus in earnáil na foraoiseachta agus i limistéir thuaithe agus d’fhiontair mhóra eile, d’fhéadfadh an chabhair sin a bheith ina húdar le saobhadh comhchosúil ar an iomaíocht, agus dá bhrí sin, tá rialacha maidir le Státchabhair d’fhiontair mhóra sna Treoirlínte seo comhchuibhithe leis na rialacha ginearálta maidir le Státchabhair, agus tá siad faoi réir an mheasúnaithe comhoiriúnachta de bhun Airteagal 107(3), pointe (c), den Chonradh mar a thuairiscítear i gCaibidil 3 den Chuid seo. Maidir le bearta cabhrach d’earnáil an bheostoic de bhun Chuid II, Roinn 1.3.1. de na Treoirlínte seo , ar bearta iad nach dtagann faoi raon feidhme Rialachán (AE) 2021/2115, coimeádann an Coimisiún an beartas a bhí aige roimhe, is é sin, gur cheart d’fhiontair mhóra a bheith in ann costais na mbeart sin a mhaoiniú iad féin. Dá bhrí sin, ba cheart cabhair in earnáil an bheostoic z bheith teoranta do FBManna fós.

(23) Tá gnóthais atá i gcruachás eisiata ó raon feidhme na dTreoirlínte seo, faoi réir na n-eisceachtaí a leagtar amach sa phointe seo. Nuair atá gnóthas i gcruachás airgeadais, toisc go bhfuil baol ann go dtiocfaidh deireadh leis an ngnóthas ar fad, measann an Coimisiún nach féidir a bhreithniú gur meán iomchuí é chun cuspóirí eile a bhaineann le beartas poiblí a chur chun cinn ach amháin go dtí go ndearbhófar inmharthanacht an ghnóthais sin. Dá bhrí sin, i gcás inar gnóthas atá i gcruachás é tairbhí na cabhrach mar a shainmhínítear i bpointe (33)63, déanfar measúnú ar an gcabhair i gcomhréir leis na Treoirlínte maidir le Státchabhair chun teacht i gcabhair ar ghnólachtaí atá i gcruachás agus athstruchtúrú a dhéanamh orthu ( 7 ) . Mar sin féin, i dtaca leis an bprionsabal nach soláthrófar Státchabhair do ghnóthais atá i gcruachás airgeadais, níl feidhm ag an bprionsabal sin maidir le cabhair chúitimh le haghaidh damáiste arna dhéanamh de dheasca tubaistí nádúrtha agus tarluithe eisceachtúla dá dtagraítear i gCuid II, Ranna 1.2.1.1 agus 2.1.3, ar choinníoll go mbeidh an chabhair comhoiriúnach leis an margadh inmheánach faoi Airteagal 107(2), pointe (b), den Chonradh. Más rud é gur é an teagmhas priacail dá dtagraítear i gCuid II, Ranna 1.2.1.2, 1.2.1.3, 1.2.1.5, 2.1.3, 2.8.1 nó 2.8.5 ba chúis leis na deacrachtaí airgeadais atá ag gnóthas atá gníomhach in earnáil na talmhaíochta agus in earnáil na foraoiseachta, féadfar cabhair chun cúiteamh a dhéanamh as na caillteanais nó an damáiste de dheasca na dteagmhas priacail sin agus cabhair chun na costais a chumhdach a bhaineann le díothú lotnaidí plandaí a dheonú i gcomhréir leis na Treoirlínte seo mar chabhair atá comhoiriúnach leis an margadh inmheánach faoi Airteagal 107(3), pointe (c), den Chonradh. Ina theannta sin, ar chúiseanna cosanta sláinte poiblí agus i ngeall ar an staid éigeandála a bhaineann leis na cineálacha cabhrach sin, níor cheart staid eacnamaíoch gnóthais a chur san áireamh a mhéid a bhaineann le cabhair chun stoc a fuair bás a scriosadh agus a bhaint, mar a leagtar amach i gCuid II, Roinn 1.2.1.4, ná maidir le cabhair i dtaca le bearta coisc, rialaithe agus díothaithe i gcás galar ainmhithe agus lotnaidí plandaí dá dtagraítear i bpointí ((370)) agus ((371)) i gCuid II, Roinn 1.2.1.3. Thairis sin, níl feidhm ag an bprionsabal sin maidir le gníomhaíochtaí faisnéise dá dtagraítear i Cuid II, Ranna 1.1.10.1 agus 2.4 ná maidir le bearta cur chun cinn ar bearta iad lena mbaineann saintréithe cineálacha, mar a leagtar amach i gCuid II., Roinn 1.3.4.

(24) I dtaca le cabhair i bhfabhar táirgí talmhaíochta de réir bhrí Iarscríbhinn 1 a ghabhann le Comhaontú Talmhaíochta EDT, atá ina fóirdheontas onnmhairiúcháin mar a shainmhínítear leis an gComhaontú sin, tá cabhair den sórt sin eisiata ó raon feidhme na dTreoirlínte seo. Ar an gcaoi chéanna, i dtaca le cabhair i bhfabhar táirgí den sórt sin, atá ina dtacaíocht le maoiniú onnmhairiúcháin a sholáthraíonn rialtas nó aon chomhlacht poiblí laistigh de raon feidhme Chinneadh EDT an Aire maidir le hIomaíocht Onnmhairiúcháin an 19 Nollaig 2015 ( 8 ) , tá an chabhair sin eisiata ó raon feidhme na dTreoirlínte seo, más rud é nach gcomhlíonann sé ceanglais ábhartha mhír 15 den Chinneadh sin maidir le téarmaí uasta aisíocaíochta agus féinmhaoiniúcháin.

(25) Cuirfidh an Coimisiún an méid cabhrach atá le gnóthú fós san áireamh agus measúnú á dhéanamh ar chabhair a dheonaítear do ghnóthas atá faoi réir ordú gnóthaithe gan íoc tar éis cinneadh roimhe sin ón gCoimisiún lena ndearbhaítear go bhfuil cabhair neamhdhleathach agus neamh-chomhoiriúnach leis an margadh inmheánach ( 9 ) . Níl feidhm aige sin maidir le cabhair chun an damáiste a tharla de dheasca tubaistí nádúrtha agus tarluithe eisceachtúla faoi Airteagal 107(2), pointe (b), den Chonradh a shlánú agus maidir le cabhair le haghaidh na gcostas a bhaineann le galair ainmhithe a chosc, a rialú agus a dhíothú dá dtagraítear i bpointí (370) agus (371) i gCuid II, Roinn 1.2.1.3.

(26) Meabhraítear do na Ballstáit gur cheart fógra a thabhairt maidir leis an gcóras maoiniúcháin, mar shampla, trí thobhaigh pharaifhioscacha, nuair a dhéanann an córas cuid lárnach den bheart cabhrach ( 10 )

(27) Déanfaidh an Coimisiún measúnú ar aon bheart cabhrach nach gcumhdaítear leis na Treoirlínte seo ná le haon riail ábhartha eile maidir le Státchabhair ar bhonn cás ar chás go díreach ar bhonn Airteagal 107(2,), pointe (b) agus Airteagal 107(3) den Chonradh, agus é ag cur san áireamh na rialacha a leagtar síos in Airteagail 107, 108 agus 109 den Chonradh, in CBT agus de réir analaí, sna Treoirlínte seo, i gcás inar féidir. Na Ballstáit a thugann fógra faoi státchabhair nach gcumhdaítear leis na Treoirlínte seo, beidh orthu a léiriú go bhfuil an státchabhair atá i gceist comhoiriúnach le hAirteagal 107(3), pointe (c), den Chonradh mar a leagtar amach i gCaibidil 3 den Chuid seo de na Treoirlínte seo. Ní fhormheasfaidh an Coimisiún bearta den sórt sin ach amháin más rud é gur léir gur mó an rannchuidiú deimhneach le forbairt na hearnála ná na priacail go ndéanfar saobhadh ar an iomaíocht sa mhargadh inmheánach agus an éifeacht ar an trádáil idir na Ballstáit.

(28) Chun cabhair a dheonú i dTuaisceart Éireann, i gcás ina gceanglaítear le beart go gcomhlíonfar na coinníollacha a leagtar síos i Rialachán (AE) 2021/2115, ní mór faisnéis choibhéiseach a sholáthar san fhógra don Choimisiún de bhun Airteagal 108(3) den Chonradh.

2.3. Rialacha cothrománacha agus ionstraimí cabhrach is infheidhme maidir le hearnáil na talmhaíochta agus le hearnáil na foraoiseachta agus le limistéir thuaithe

(30) Tá feidhm ag na hionstraimí cothrománacha dá dtagraítear i bpointe (29) maidir le táirgeadh agus próiseáil táirgí talmhaíochta agus iad a mhargú ach amháin i gcás ina bhforálfar rialacha sonracha leis na Treoirlínte sin. Foráiltear leis na Treoirlínte seo maidir le rialacha sonracha a bhaineann le bearta i dtaca le cabhair chomhshaoil, amhail cabhair i dtaca le gealltanais agra-chomhshaoil-aeráide agus le leas ainmhithe (Cuid II, Ranna 1.1.4 agus 1.1.5), cabhair i dtaca le míbhuntáistí a eascraíonn as ceanglais éigeantacha áirithe a bhaineann go sonrach le limistéar (Cuid II, Roinn 1.1.6) agus cabhair i dtaca le feirmeoireacht orgánach (Cuid II, Roinn 1.1.8). Maidir le cabhair i dtaca le hinfheistíochtaí chun cuspóirí comhshaoil a shaothrú sa réimse maidir le táirgeadh príomhúil talmhaíochta, déantar meastóireacht ar an gcabhair sin i gcomhréir leis na rialacha a leagtar amach i gCuid II, Roinn 1.1.1.1. Maidir le cabhair um chosaint i bhfabhar gnóthas atá gníomhach i bpróiseáil táirgí talmhaíochta agus i dtáirgí talmhaíochta a mhargú, is féidir í a bhreithniú ina cabhair atá comhoiriúnach leis an margadh inmheánach faoi Airteagal 107(3), pointe (c), den Chonradh más rud é go gcomhlíonann an chabhair coinníollacha Threoirlínte 2022 maidir le Státchabhair don aeráid, do chosaint an chomhshaoil agus don fhuinneamh. Maidir le cabhair le haghaidh infheistíochtaí in éifeachtúlacht fuinnimh, i mbithbhreoslaí agus i bhfuinneamh as foinsí in-athnuaite, eisiatar an chabhair sin ó raon feidhme Chuid II, Caibidlí 2 agus 3, toisc gur cheart don chabhair sin Treoirlínte 2022 maidir le Státchabhair don aeráid, do chosaint an chomhshaoil agus don fhuinneamh a chomhlíonadh, ach amháin más rud é go bhfuil an chabhair díolmhaithe ón oibleagáid le fógra a thabhairt. Mar sin féin, maidir le cabhair i dtaca le hinfheistíochtaí atá nasctha le táirgeadh príomhúil talmhaíochta a bhaineann le táirgeadh fuinnimh ó acmhainní in-athnuaite nó le táirgeadh bithbhreoslaí ar ghabháltais, is féidir leis an gcabhair sin teacht faoi raon feidhme na dTreoirlínte seo, ar choinníoll nach sáraíonn an táirgeadh sin meánídiú bliantúil bhreoslaí nó fhuinneamh an ghabháltais talmhaíochta atá i gceist (Cuid II, Roinn 1.1.1.1).

(31) I dtaca leis na Treoirlínte maidir le Státchabhair réigiúnach ( 19 ) níl feidhm acu maidir le cabhair chun táirgí príomhúla talmhaíochta a tháirgeadh i ngeall ar shainiúlachtaí na hearnála. Tá feidhm acu, áfach, maidir le próiseáil táirgí talmhaíochta agus maidir le táirgí talmhaíochta a mhargú a mhéid a leagtar amach sna Treoirlínte seo.

(32) Féadfaidh idir na rialacha Státchabhrach ginearálta agus na forálacha níos sonraí de na Treoirlínte seo a bheith ag baint le gnóthais atá gníomhach in earnáil na foraoiseachta nó i limistéir thuaithe. I gcás inarb infheidhme, maidir le cabhair do ghnóthais atá gníomhach in earnáil na foraoiseachta nó i limistéir thuaithe, féadfar a chinneadh go bhfuil an chabhair sin comhoiriúnach faoi na coinníollacha agus i gcomhréir le rialacha ginearálta an Aontais maidir le Státchabhair freisin (go háirithe, na Treoirlínte maidir le Státchabhair réigiúnach, an Creat le haghaidh Státchabhrach um an taighde, an fhorbairt agus an nuálaíocht agus Treoirlínte 2022 maidir le Státchabhair don aeráid, don chosaint an chomhshaoil agus don fhuinneamh).

2.4. Sainmhínithe

(33) Chun críocha na dTreoirlínte seo: (1) ciallaíonn “feirmeoir gníomhach” feirmeoir arna chinneadh ag Ballstát ina Phlean Straitéiseach CBT (20) i gcomhréir le hAirteagal 4(5) de Rialachán (AE) 2021/2115; (2) ciallaíonn “cabhair ad hoc” cabhair nach ndeonaítear ar bhonn scéim cabhrach; (3) ciallaíonn “teagmhas díobhálach aeráide atá inchurtha le tubaistí nádúrtha” dálaí aimsire neamhfhabhracha amhail sioc, stoirmeacha agus clocha sneachta, oighear, báisteach throm nó sheasta nó triomach dian a scriosann, i gcás na talmhaíochta, breis agus 30 % den mheántáirgeadh a ríomhtar ar bhonn na tréimhse 3 bliana nó 4 bliana roimhe nó ar bhonn meántréimhse 3 bliana bunaithe ar an tréimhse 5 bliana nó 8 mbliana roimhe sin, seachas an iontráil is airde agus is ísle; i gcás na foraoiseachta, níos mó na 20 % den acmhainneacht foraoiseachta; (4) ciallaíonn “comhairle” comhairle iomlán a thugtar faoi chuimsiú an chonartha cheannainn chéanna; (5) ciallaíonn “gníomhaíocht talmhaíochta” gníomhaíocht arna cinneadh ag Ballstát ina Phlean Straitéiseach CBT i gcomhréir le hAirteagal 4(2) de Rialachán (AE) 2021/2115; (6) ciallaíonn “limistéar talmhaíochta” aon limistéar arna chinneadh ag Ballstát ina Phlean Straitéiseach CBT i gcomhréir le hAirteagal 4(3) de Rialachán (AE) 2021/2115; (7) ciallaíonn “gabháltas talmhaíochta” aonad lena gcuimsítear talamh, áitribh agus saoráidí a úsáidtear le haghaidh táirgeadh príomhúil talmhaíochta; (8) ciallaíonn “táirgeadh talmhaíochta” na táirgí a liostaítear in Iarscríbhinn I a ghabhann leis an gConradh, cé is moite de na táirgí iascaigh agus dobharshaothraithe a liostaítear in Iarscríbhinn I a ghabhann le Rialachán (AE) Uimh. 1379/2013 ó Pharlaimint na hEorpa agus ón gComhairle (21); (9) ciallaíonn “earnáil na talmhaíochta” na gnóthais uile atá gníomhach i dtáirgeadh príomhúil talmhaíochta, i bpróiseáil táirgí talmhaíochta agus i dtáirgí talmhaíochta a chur ar an margadh; (10) ciallaíonn “córais agrafhoraoiseachta” córais úsáide talún ina bhfástar crainn i gcomhar le talmhaíocht ar an talamh chéanna; (11) ciallaíonn “cabhair” aon bheart lena gcomhlíontar na critéir uile a leagtar síos in Airteagal 107(1) den Chonradh; (12) ciallaíonn “déine cabhrach” méid comhláin na cabhrach a léirítear mar chéatadán de na costais incháilithe, sula n-asbhaintear aon cháin nó muirear eile; (13) ciallaíonn “scéim cabhrach” aon ghníomh ar a bhonn ar féidir deonú aonair cabhrach a dhéanamh, gan tuilleadh bearta cur chun feidhme a bheith de dhíth, do ghnóthais a shainítear sa ghníomh ar bhealach ginearálta agus ar bhealach teibí agus aon ghníomh ar féidir, ar a bhonn, cabhair nach bhfuil nasctha le haon tionscadal ar leith a dheonú do ghnóthas amháin nó do roinnt gnóthas ar feadh tréimhse éiginnte nó agus/nó le haghaidh méid éiginnte; (14) ciallaíonn “prionsabal an fheidhmithe neamhspleách” nach bhfuil coinníollacha an idirbhirt idir na páirtithe conarthacha éagsúil ó na cinn sin a shonrófaí idir gnóthais neamhspleácha agus nach bhfuil aon eilimint chlaonpháirteachais iontu; aon idirbheart a thagann as nós imeachta oscailte, trédhearcach agus neamhchoinníollach, meastar go bhfuil sé de réir phrionsabal an fheidhmithe neamhspleách; (15) ciallaíonn “bearta bithshlándála” bearta bainistíochta agus fisiciúla arna gceapadh chun an riosca maidir le tabhairt isteach, forbairt agus leathadh galar go dtí, ó, agus laistigh den mhéid seo a leanas a laghdú: (a) daonra ainmhithe, nó (b) bunaíocht, crios, deighleog, modh iompair nó aon saoráid, áitreabh nó láthair eile; (16) ciallaíonn “pórleabhar” pórleabhar dá bhforáiltear in Airteagal 2, pointe (12) de Rialachán (AE) 2016/1012 ó Pharlaimint na hEorpa agus ón gComhairle (22); (17) ciallaíonn “Plean Straitéiseach CBT” Plean Straitéiseach CBT dá dtagraítear in Airteagal 1(1), pointe (c) de Rialachán (AE) 2021/2115; (18) ciallaíonn “oibreacha caipitlithe” oibreacha, a dhéanann feirmeoir go pearsanta nó a dhéanann oibreoirí an fheirmeora ar an bhfeirm lena gcruthaítear sócmhainn; (19) ciallaíonn “scéimeanna feirmeoireachta carbóin” scéimeanna cabhrach a bhaineann le cleachtais bhainistíochta talún as a n-eascraíonn méadú ar stóráil carbóin i mbithmhais bheo, ábhar orgánach marbh agus ithreacha tríd an gceapadh carbóin a fheabhsú agus/nó scaoileadh an charbóin san atmaisféar a laghdú; (20) ciallaíonn “teagmhas turraingeach” teagmhas neamhthuartha de chineál bitheach nó aibitheach a tharlaíonn de dheasca gníomhaíocht dhaonna as a dtagann suaití móra i struchtúir foraoisí, rud a dhéanann damáiste eacnamaíoch mór d’earnáil na foraoiseachta ar deireadh; (21) ciallaíonn “braisle” grúpáil de ghnóthais neamhspleácha, lena n-áirítear fiontair nuathionscanta, bheaga, mheánmhéide agus mhóra mar aon le comhlachtaí comhairliúcháin nó eagraíochtaí taighde agus a dheartar chun gníomhaíocht eacnamaíoch/nuálach a spreagadh trí idirghníomhaíocht dhian a chur chun cinn, áiseanna a roinnt agus eolas agus saineolas a mhalartú agus trí rannchuidiú le faisnéis a thraschur, le líonrú agus le faisnéis a scaipeadh i measc na ngnóthas sa bhraisle ar bhealach éifeachtach; (22) ciallaíonn “bearta rialaithe agus díothúcháin” bearta maidir le galair ainmhithe a bhfuil údarás inniúil Ballstáit tar éis ráig a shainaithint go foirmiúil ina leith, nó maidir le lotnaidí plandaí nó speicis choimhthíocha ionracha a bhfuil údarás inniúil Ballstáit tar éis a admháil go foirmiúil ina leith go bhfuil siad ann; (23) ciallaíonn “dáta deonaithe na cabhrach” an dáta a thugtar an ceart dlíthiúil don tairbhí an chabhair a fháil faoin gcóras náisiúnta dlíthiúil is infheidhme; (24) ciallaíonn “teagmhas comhshaoil” imeacht sonrach trína dtarlaíonn éilliú, truailliú, nó díghrádú do cháilíocht an chomhshaoil a bhaineann le teagmhas ar leith agus a bhfuil raon feidhme geografach teoranta aici, lena scriostar breis agus 30 % de mheántáirgeacht bhliantúil an ghnóthais atá gníomhach in earnáil na talmhaíochta sa tréimhse 3 bliana roimhe nó ar bhonn meántréimhse 3 bliana bunaithe ar an tréimhse 5 bliana roimhe sin, seachas an iontráil is airde agus is ísle; i gcás na foraoiseachta, níos mó na 20 % den acmhainneacht foraoiseachta; ní chuimsíonn sé rioscaí ginearálta comhshaoil nach bhfuil baint acu le hócáid ar leith, amhail athrú aeráide nó truailliú an atmaisféir; (25) Ciallaíonn “plean meastóireachta” doiciméad lena gcumhdaítear scéim chabhrach amháin nó níos mó agus ina bhfuil ar a laghad na gnéithe seo a leanas: Na cuspóirí a mbeidh meastóireacht le déanamh orthu, na ceisteanna ar mheastóireacht, na táscairí toraidh, an modh beartaithe chun an mheastóireacht a dhéanamh, na ceanglais maidir le bailiú sonraí, uainiú beartaithe na meastóireachta lena n-áirítear an dáta a chuirfear na tuarascálacha eatramhacha agus na tuarascálacha meastóireachta deiridh isteach, an tuairisc ar an gcomhlacht neamhspleách a dhéanfaidh an mheastóireacht nó na critéir a úsáidfear chun í a roghnú agus na rialacha mionsonraithe chun an mheastóireacht a chur ar fáil go poiblí; (26) ciallaíonn “stoc a fuair bás” ainmnithe a maraíodh trí eotanáis le diagnóis chinnte nó dá huireasa nó ainmhithe a fuair bás, lena n-áirítear ainmhithe marbh-bheirthe agus gan bhreith, ar fheirm nó ar aon áitreabh nó le linn a n-iompartha, ach nár maraíodh lena gcaitheamh ag an duine; (27) ciallaíonn “crainn a fhásann go tapa” foraois ghearruainíochta, ina ndéantar an íostréimhse roimh leagan a shocrú ag tréimhse nach gairide ná 8 mbliana agus an uastréimhse roimh leagan a shocrú ag tréimhse nach faide ná 20 bliain; (28) ciallaíonn “scéim comharbachta fhioscach” scéim i bhfoirm buntáistí cánach ar leagan leasaithe í de scéim a bhí ann roimhe sin i bhfoirm buntáistí cánach agus ar scéim í a chuirtear in ionad na scéime sin; (29) ciallaíonn “bithbhreosla atá bunaithe ar bharra bia agus beatha” bithbhreosla a tháirgtear ó bharra bia agus beatha mar a shainmhínítear i dTreoir (AE) 2018/2001 ó Pharlaimint na hEorpa agus ón gComhairle (23); (30) ciallaíonn “bia-earraí” bia-earraí nach táirgí talmhaíochta iad agus a liostaítear in Iarscríbhinn I a ghabhann le Rialachán (AE) Uimh. 1151/2012 ó Pharlaimint na hEorpa agus ón gComhairle (24); (31) ciallaíonn “foraois” limistéar talún is fairsinge ná 0,5 heicteár agus é faoi chrainn is airde ná 5 mhéadar agus clúdach téastair aige is mó ná 10 %, nó faoi chrainn atá in ann na tairseacha sin a bhaint amach in situ agus gan talamh atá faoi úsáid talmhaíochta nó uirbeach den chuid is mó a áireamh, nó; foraois arna sainiú agus arna cur i bhfeidhm ag Ballstát nó ag réigiún bunaithe ar reachtaíocht náisiúnta nó ar chóras fardail atá ann cheana agus mar a fhoráiltear don Choimisiún san fhógra; agus, nuair a bhaineann sé le hidirghabháil forbartha tuaithe, dá bhforáiltear sa Phlean Straitéiseach faoi CBT; (32) ciallaíonn “coibhéis deontais chomhláin” an méid cabhrach dá soláthrófaí i bhfoirm deontais don tairbhí í, sula n-asbhaintear aon cháin nó muirear eile; (33) ciallaíonn “cabhair aonair” cabhair ad hoc agus dámhachtainí cabhrach do thairbhithe aonair ar bhonn scéim cabhrach; (34) ciallaíonn “sócmhainní doláimhsithe” sócmhainní nach bhfuil foirm fhisiciúil ná airgeadais acu amhail paitinní, ceadúnais, fios gnó nó maoin intleachtúil eile; (35) ciallaíonn “speicis choimhthíocha ionracha” speicis choimhthíocha ionracha is ábhar imní don Aontas agus speicis choimhthíocha ionracha is ábhar imní do na Ballstáit mar a shainmhínítear in Airteagal 3(3) agus in Airteagal 3(4) de Rialachán (AE) Uimh. 1143/2014 ó Pharlaimint na hEorpa agus ón gComhairle (25); (36) ciallaíonn “fiontair mhóra” gnóthais nach gcomhlíonann na critéir a leagtar síos in Iarscríbhinn I a ghabhann le Rialachán (AE) ón gCoimisiún 2022/2472 (26); (37) ciallaíonn “margaí áitiúla” ceann amháin díobh seo a leanas: (a) margaí atá i limistéar dar ga 75 km ó fheirm thionscnaimh an táirge, ar laistigh díobh nach mór do na gníomhaíochtaí próiseála agus díolacháin leis an tomhaltóir deiridh a dhéanamh; (b) margaí a leagann na Ballstáit sainmhíniú malartach láidir síos ina leith, atá i limistéar dar ga 100 km nó níos lú; (38) ciallaíonn “táirgí talmhaíochta a mhargú” coimeád nó taispeáint d’fhonn díola, tairisceana díola, seachadta nó aon mhodh eile a bhaineann le cur ar an margadh, cé is moite den chéad díol a dhéanann feirmeoir le hathdhíoltóirí nó le próiseálaithe agus aon ghníomhaíocht lena n-ullmhaítear táirge le haghaidh an chéad díola sin; díol a dhéanann táirgeoir príomhúil le tomhaltóirí deiridh, meastar gur táirgí talmhaíochta a mhargú é sin má dhéantar é in áitribh nó saoráidí ar leithligh a choinnítear chun na críche sin; (39) ciallaíonn “ciste frithpháirteach” scéim arna creidiúnú ag Ballstát i gcomhréir lena dhlí náisiúnta le haghaidh feirmeoirí cleamhnaithe, sealbhóirí foraoisí agus bainisteoirí foraoisí chun iad féin a chur faoi árachas, trína ndéantar íocaíochtaí cúitimh le feirmeoirí cleamhnaithe sealbhóirí foraoisí agus bainisteoirí foraoisí in aghaidh caillteanais eacnamaíocha a bhaineann dóibh; (40) ciallaíonn “infheistíocht neamhtháirgiúil” infheistíocht nach dtagann méadú suntasach ar luach ná brabúsacht an ghabháltais aisti; (41) ciallaíonn “oibríochtaí roimh phróiseáil thionsclaíoch” leagan, teasc, sniogadh, gearradh suas, stóráil, cóireáil chosantach agus triomú adhmaid agus gach oibríocht oibre eile roimh shábhadh tionsclaíoch adhmaid ag muileann sábhadóireachta; chomh maith leis an tsábh-mhuilleoireacht i gcás gurb é 20 000 m3 acmhainneacht próiseála uasta ionchur an lomán cruinn le haghaidh na sábh-mhuilleoireachta in aghaidh na bliana; (42) ciallaíonn “teagmhas díobhálach aeráide eile” dálaí aimsire neamhfhabhracha nach teagmhas díobhálach aeráide atá inchurtha le tubaistí nádúrtha; (43) ciallaíonn “na réigiúin is forimeallaí” na réigiúin dá dtagraítear in Airteagal 349, an chéad mhír, den Chonradh; (44) ciallaíonn “lotnaid plandaí” aon speiceas, tréithchineál nó bithchineál d’oibreán plandaí, ainmhí nó pataigineach a dhéanann díobháil do phlandaí nó do tháirgí plandaí; (45) ciallaíonn “bearta coisctheacha” bearta maidir le galar ainmhí, lotnaid plandaí nó speiceas coimhthíoch ionrach nár tharla fós; (46) ciallaíonn “táirgeadh príomhúil talmhaíochta” táirgeadh táirgí de bhunús na hithreach agus na feirmeoireachta stoic, a liostaítear in Iarscríbhinn I a ghabhann leis an gConradh, gan aon oibríocht eile a dhéanamh lena n-athraítear cineál na dtáirgí sin; (47) ciallaíonn “próiseáil táirgí talmhaíochta” aon oibríocht ar tháirge talmhaíochta as a dtagann táirge ar táirge talmhaíochta é freisin, cé is moite de ghníomhaíochtaí ar an bhfeirm is gá chun táirge ainmhí nó planda a ullmhú le haghaidh an chéad díola; (48) ciallaíonn “grúpa táirgeoirí nó eagraíocht táirgeoirí” grúpa nó eagraíocht a chuirtear ar bun chun críche ceann amháin díobh seo a leanas ar a laghad: (a) táirgeacht agus aschur táirgeoirí ar baill iad den ghrúpa nó d’eagraíocht den sórt sin a oiriúnú do riachtanais an mhargaidh; (b) earraí a chur sa mhargadh go comhpháirteach, lena n-áirítear ullmhúchán do dhíolachán, lárú díolacháin agus soláthar do bhulc-cheannaitheoirí; (c) comhrialacha maidir le faisnéis táirgeachta a bhunú, agus aird ar leith á tabhairt ar bhaint agus infhaighteacht; (d) gníomhaíochtaí eile a fhéadfaidh grúpaí táirgeoirí nó eagraíochtaí táirgeoirí a dhéanamh, amhail forbairt scileanna gnó agus margaíochta agus eagrú agus éascú próiseas nuálaíochta; comhbhainistiú ar thalamh na gcomhaltaí, agus úsáid cleachtas saothraithe agus teicnící táirgthe atá fónta ó thaobh an chomhshaoil de agus cleachtas agus teicnící atá fónta i dtaca le leas ainmhithe; (49) ciallaíonn “ainmhí cosanta” aon ainmhí a chosnaítear le reachtaíocht an Aontais nó leis an reachtaíocht náisiúnta, lena n-áirítear speiceas ainmhithe dá bhforáiltear rialacha sonracha le reachtaíocht náisiúnta chun an daonra a chaomhnú; (50) ciallaíonn “airleacan inaisíoctha” iasacht le haghaidh tionscadail a íoctar i dtráthchuid amháin nó i dtráthchodanna a mbraitheann coinníollacha aisíoctha na hiasachta ar thoradh an tionscadail; (51) ciallaíonn “eagraíocht taighde agus leata eolais” eintiteas (amhail ollscoileanna nó institiúidí taighde, gníomhaireachtaí aistrithe teicneolaíochta, idirghabhálaithe nuálaíochta, eintitis chomhoibríocha fhisiciúla nó fhíorúla atá dírithe ar thaighde), gan beann ar a stádas dlíthiúil nó bealach maoiniúcháin, arb é an phríomhsprioc atá aige taighde bunúsach, taighde tionscail nó forbairt thurgnamhach a dhéanamh go neamhspleách, mar a shainmhínítear sa Chreat le haghaidh státchabhrach um an taighde, an fhorbairt agus an nuálaíocht nó torthaí na ngníomhaíochtaí sin a leathadh go forleathan ar mhodh teagaisc, foilseacháin nó aistrithe eolais; i gcás ina saothraíonn eintiteas den sórt sin gníomhaíochtaí eacnamaíocha freisin, ní mór maoiniú, costais agus ioncaim na ngníomhaíochtaí eacnamaíocha a chur san áireamh ar leithligh. Gnóthais ar féidir leo tionchar cinntitheach a imirt ar eintiteas den sórt sin, mar shampla ó thaobh cháilíocht na scairshealbhóirí nó na gcomhaltaí, mar shampla, ní fhéadfaidh siad rochtain fhabhrach a fháil ar na torthaí a ghintear leo; (52) ciallaíonn “slabhra soláthair ghairide” slabhra soláthair lena mbaineann líon teoranta oibreoirí eacnamaíocha, atá tiomanta do chomhar, d'fhorbairt eacnamaíoch áitiúil, agus do dlúthchaidreamh geografach agus sóisialta idir táirgeoirí, próiseálaithe agus tomhaltóirí; (53) ciallaíonn “bonneagar ar mhionscála” bonneagar lena mbaineann costais incháilithe atá teoranta do EUR 2 mhilliún; (54) ciallaíonn “oibreoir beag” micrifhiontar mar a shainmhínítear i Moladh 2003/361 (27) ón gCoimisiún, nó duine nádúrtha nach bhfuil ag gabháil do ghníomhaíocht eacnamaíoch tráth a dhéantar iarratas ar chabhair; (55) ciallaíonn “na hoileáin bheaga Aeigéacha” na hoileáin bheaga dá dtagraítear in Airteagal 1(2) de Rialachán (AE) Uimh 229/2013; (56) ciallaíonn “FBManna” nó “micrifhiontair, fiontair bheaga agus mheánmhéide” gnóthais a chomhlíonann na critéir a leagtar síos in Iarscríbhinn I a ghabhann le Rialachán (AE) ón gCoimisiún 2022/2472; (57) ciallaíonn “tús na n-oibreacha ar an tionscadal nó ar an ngníomhaíocht” tús na ngníomhaíochtaí, nó na n-oibreacha tógála i ndáil leis an infheistíocht, pé acu is luaithe, nó an chéad ghealltanas atá ceangailteach ó thaobh an dlí de chun trealamh a ordú nó seirbhísí a úsáid nó aon ghealltanas eile a fhágann gur tionscadal nó gníomhaíocht dhochúlaithe é nó í; ní mheastar gur tús na n-oibreacha nó na gníomhaíochta é talamh a cheannach ná obair ullmhúcháin a dhéanamh amhail ceadúnais a fháil agus staidéir féidearthachta a dhéanamh; i dtaca le ceannach na talún dá dtagraítear i bpointe (153)(a) agus i bpointe (502)(c) i gcás inarb ionann na costais incháilithe le haghaidh cheannach na talún agus 100 % de na costais infheistíochta incháilithe, meastar gur tosú an ceannach sin ar oibreacha ar thionscadal nó ar ghníomhaíocht; (58) ciallaíonn “bainistiú inbhuanaithe ar fhoraoisí” maoirseacht agus úsáid a bhaint as tailte foraoise ar bhealach agus ar ráta lena gcoinnítear a mbithéagsúlacht, a dtáirgiúlacht, a gcumas athghiniúna, a mbeogacht agus a gcumas chun feidhmeanna ábhartha éiceolaíocha, eacnamaíocha agus sóisialta a chomhlíonadh, anois agus amach anseo, ar an leibhéal áitiúil, ar an leibhéal náisiúnta agus ar an leibhéal domhanda, agus nach bhfágtar dá mbarr go ndéantar damáiste d'éiceachórais eile; (59) ciallaíonn “sócmhainní inláimhsithe” sócmhainní arb é atá iontu talamh, foirgnimh agus gléasra, innealra agus trealamh; (60) ciallaíonn “costas idirbhirt” costas breise atá nasctha le gealltanas a chomhlíonadh, ach nach bhfuil inchurtha go díreach i leith a chur chun feidhme ná nach n-áirítear sna costais ná san ioncam ligthe thar ceal agus a chúitítear go díreach, agus ar féidir é a ríomh ar bhonn costas caighdeánach; (61) ciallaíonn “costais na dtástálacha ESI (Einceifileapaite Spúinseach In-tarchurtha) agus ESB (Einceifileapaite Spúinseach Bhólachta)” na costais uile, lena n-áirítear na costais a bhaineann le trealaimh tástála agus le samplaí a thógáil, a iompar, a thástáil, a stóráil agus a scriosadh, rud a bhfuil gá leis le haghaidh samplála agus tástáil saotharlainne i gcomhréir le Caibidil C d’Iarscríbhinn X a ghabhann le Rialachán (CE) Uimh. 999/2001 ó Pharlaimint na hEorpa agus ón gComhairle (28); (62) ciallaíonn “crainn le haghaidh roschoill ghearruainíochta” speicis crann de chód AC 06 02 9041 atá le sainmhíniú ag na Ballstáit arb é atá iontu barra ilbhliantóg adhmadach, a leanann a bhfréamhstoc nó a mbunáin de bheith sa talamh tar éis na buainte, agus a bhfásfaidh péacáin nua an séasúr ina dhiaidh sin agus le huas-timthriall buainte a bheidh le cinneadh ag na Ballstáit; (63) ciallaíonn “gnóthas i gcruachás” gnóthas a chomhlíonann na critéir a leagtar síos i Roinn 2.2 de na Treoirlínte ón gCoimisiún maidir le Státchabhair chun teacht i gcabhair ar ghnóthais neamhairgeadais atá i gcruachás agus athstruchtúrú a dhéanamh orthu; (64) ciallaíonn “caighdeán de chuid an Aontais” caighdeán éigeantach a leagtar síos i reachtaíocht an Aontais lena socraítear an leibhéal nach mór do ghnóthais aonair a bhaint amach, go háirithe maidir leis an gcomhshaol, le sláinteachas agus le leas ainmhithe; dá dhroim sin, caighdeáin nó spriocanna a shocraítear ar leibhéal an Aontais atá ceangailteach ar na Ballstáit ach nach bhfuil ceangailteach ar ghnóthais aonair, ní mheastar gur caighdeáin de chuid an Aontais iad; (65) ciallaíonn “feirmeoir óg” feirmeoir arna chinneadh ag Ballstát ina Phlean Straitéiseach CBT i gcomhréir le hAirteagal 4(6) de Rialachán (AE) 2021/2115; (66) chun acmhainní géiniteacha sa talmhaíocht agus san fhoraoiseacht a chaomhnú: (a) ciallaíonn “caomhnú in situ” acmhainní géiniteacha a chaomhnú in éiceachórais agus i ngnáthóga nádúrtha, agus daonraí speiceas inmharthana nó daonraí fiaphórtha inmharthana a chothabháil agus a athshlánú ina dtimpeallachtaí nádúrtha féin agus, i gcás pórtha ainmhithe clóis nó i gcás speiceas plandaí saothraithe, sa timpeallacht feirme inar fhorbair siad a gcuid saintréithe féin; (b) ciallaíonn “caomhnú in situ” ábhar géiniteach a chaomhnú in éiceachórais agus i ngnáthóga nádúrtha agus daonraí speiceas inmharthana ina dtimpeallacht nádúrtha a chothabháil agus a ghnóthú; (c) ciallaíonn “caomhnú ar an ngabháltas feirmeoireachta nó ar an ngabháltas foraoise” caomhnú agus forbairt in situ ar leibhéal an ghabháltais feirmeoireachta nó an ghabháltais foraoise; (d) ciallaíonn “caomhnú ex situ” ábhar géiniteach a chaomhnú le haghaidh talmhaíocht nó foraoiseacht lasmuigh dá ngnáthóg nádúrtha; (e) ciallaíonn “bailiú ex situ” ábhar géiniteach a bhailiú le haghaidh talmhaíocht nó foraoiseacht a chothaítear lasmuigh dá ngnáthóg nádúrtha.

2.5. Cabhair is infhógartha

(34) I gcás ina gcomhlíonfar coinníollacha Airteagal 107(1) den Chonradh, ní mór do na Ballstáit fógra a thabhairt don Choimisiún faoi chabhair in earnáil na talmhaíochta agus in earnáil na foraoiseachta agus i limistéir thuaithe de bhun Airteagal 108(3) den Chonradh. Níor cheart do na Ballstáit an beart atá beartaithe a chur i bhfeidhm go dtí go mbeidh cinneadh críochnaitheach mar thoradh ar an nós imeachta um fhógra a thabhairt dá dtagraítear in Airteagal 108(2) den Chonradh, cé is moite de bhearta a chomhlíonann na coinníollacha a leagtar síos i Rialachán (AE) 2022/2472.

(35) Maidir le cabhair aonair a dheonaítear ar bhonn scéim cabhrach, tá an chabhair sin fós faoi réir na hoibleagáide i ndáil le fógra a thabhairt de bhun Airteagal 108(3) den Chonradh, más rud é go sáraíonn an chabhair na tairseacha seo a leanas i ndáil le fógra: (a) maidir le cabhair infheistíochta aonair i dtaca le próiseáil táirgí talmhaíochta agus táirgí talmhaíochta a mhargú faoi Chuid II, Roinn 1.1.1.3: costais incháilithe de bhreis ar EUR 25 milliún nó i gcás inar mó oll-choibhéis an deontais ná EUR 12 mhilliún; (b) maidir le cabhair le haghaidh feachtais chur chun cinn faoi Chuid II, Roinn 1.3.4: feachtais cur chun cinn ag a bhfuil buiséad bliantúil is mó ná EUR 5 mhilliún.

CAIBIDIL 3

Measúnú comhoiriúnachta de bhun Airteagal 107(3), pointe (c), den Chonradh

(36) Ar bhonn Airteagal 107(3), pointe (c), den Chonradh, féadfaidh an Coimisiún a mheas go bhfuil Státchabhair comhoiriúnach leis an margadh inmheánach, is é sin cabhair chun forbairt gníomhaíochtaí eacnamaíocha áirithe a éascú, i gcás nach n-athróidh an chabhair sin dálaí trádála a mhéid a bheadh bunoscionn leis an leas comhchoiteann.

(37) Dá dhroim sin, chun a mheasúnú cibé acu an féidir Státchabhair le haghaidh na talmhaíochta, na foraoiseachta agus limistéir thuaithe a bhreithniú ina Státchabhair atá comhoiriúnach leis an margadh inmheánach, cinnfidh an Coimisiún cibé acu a éascaíonn nó nach n-éascaíonn an beart cabhrach le forbairt gníomhaíochta eacnamaíche áirithe (an chéad choinníoll), agus cibé acu a dhéanann nó nach ndéanann cabhair den sórt sin dochar do dhálaí trádála a mhéid a bheadh bunoscionn leis an leas comhchoiteann (an dara coinníoll).

(38) Sa Roinn seo, soiléiríonn an Coimisiún an bealach a dhéanfaidh sé an measúnú comhoiriúnachta. Leagann sé critéir chomhoiriúnachta ghinearálta síos agus, i gcás inarb infheidhme, leagann sé amach coinníollacha sonracha síos le haghaidh scéimeanna cabhrach agus coinníollacha breise i dtaca le cabhair aonair atá faoi réir na hoibleagáide i ndáil le fógra a thabhairt.

(39) Chun an measúnú a dhéanamh dá dtagraítear i bpointe (37), breithneoidh an Coimisiún na gnéithe seo a leanas: (a) An chéad choinníoll: déanann cabhair forbairt gníomhaíochta eacnamaíche a éascú: (i) an ghníomhaíocht eacnamaíoch lena mbaineann a shainaithint (Roinn 3.1.1); (ii) éifeacht dreasachta: ní mór don chabhair athrú a bhaint amach ar iompraíocht an ghnóthais/na ngnóthas lena mbaineann ar bhealach go dtugann sé faoi ghníomhaíocht bhreise nach mbeadh déanta aige gan an chabhair nó a bheadh déanta aige ar bhealach srianta nó éagsúil (Roinn 3.1.2); (iii) ní sháraíonn an chabhair forálacha ábhartha ná prionsabail ghinearálta dhlí an Aontais (Roinn 3.1.3). (b) An dara coinníoll: ní dhéanann an beart cabhrach dochar míchuí do dhálaí trádála a mhéid a bheadh bunoscionn leis an leas comhchoiteann: (i) an gá le hidirghabháil Stáit: ní mór don bheart cabhrach feabhsú ábhartha a dhéanamh nach féidir leis an margadh féin a sholáthar, mar shampla, trí theip mhargaidh a leigheas nó trí aghaidh a thabhairt ar imní maidir le cothromas nó le comhtháthú i gcás inarb infheidhme (Roinn 3.2.1); (ii) oiriúnacht an bhirt cabhrach: is gá gur ionstraim beartais iomchuí a bheadh sa bheart cabhrach a bheartaítear chun forbairt na gníomhaíochta eacnamaíche a éascú (Roinn 3.2.2); (iii) comhréireacht na cabhrach (cabhair teoranta don íosmhéid is gá): ní mór an méid cabhrach agus déine na cabhrach a bheith teoranta don íosmhéid is gá chun an infheistíocht bhreise nó an ghníomhaíocht bhreise ag an ngnóthas / ag na gnóthais lena mbaineann a spreagadh; (Roinn 3.2.3); (iv) trédhearcacht na cabhrach: Ní mór rochtain éasca a bheith ag na Ballstáit, ag an gCoimisiún, ag oibreoirí eacnamaíocha agus ag an bpobal ar na hionstraimí ábhartha ar fad agus ar fhaisnéis ábhartha maidir leis an gcabhair a dheonaítear fúthu (Roinn 3.2.4); (v) seachaint éifeachtaí díobhálacha diúltacha na cabhrach ar an iomaíocht agus ar an trádáil (Roinn 3.2.5); (vi) na héifeachtaí dearfacha agus diúltacha ar féidir a bheith ag cabhair ar an iomaíocht agus ar an trádáil idir na Ballstáit a mheas (tástáil cothromúcháin) (Roinn 3.2.6).

(40) Féadfar cothromaíocht fhoriomlán catagóirí scéimeanna áirithe a chur faoi réir ceanglas meastóireachta ex post mar a thuairiscítear i bpointí (639) go (645). Sna cásanna sin, féadfaidh an Coimisiún teorainn a chur le fad na scéimeanna sin (bíonn teorainn 4 bliana nó níos lú leo de ghnáth) agus an fhéidearthacht ann fógra a thabhairt an athuair faoi fhadú na scéimeanna sin dá éis sin.

(41) Tá feidhm ag na critéir chomhoiriúnachta ghinearálta sin maidir le gach cabhair a chumhdaítear leis na Treoirlínte seo, mura bhforáiltear do mhaoluithe i Ranna 3.1 agus 3.2 den Chuid seo, i ngeall ar bhreithnithe áirithe is infheidhme in earnáil na talmhaíochta.

3.1. An chéad choinníoll: déanann cabhair forbairt gníomhaíochta eacnamaíche a éascú

3.1.1. Gníomhaíocht eacnamaíoch dá dtugtar cabhair

(42) Ar bhonn na faisnéise a chuirfidh an Ballstát ar fáil, sainaithneoidh an Coimisiún an ghníomhaíocht eacnamaíoch a mbeidh an beart ar tugadh fógra ina leith ag tacú léi.

(43) Ní mór don Bhallstát a léiriú gurb é is aidhm don chabhair forbairt na gníomhaíochta eacnamaíche sainaitheanta a éascú.

(44) Ní mór do na Ballstáit tuairisc a thabhairt freisin an rannchuideoidh an chabhair le cuspóirí CBT a bhaint amach agus, má rannchuideoidh, conas a rannchuideoidh sí, agus laistigh den bheartas sin maidir le cuspóirí Rialachán (AE) 2021/2115 a bhaint amach agus tuairisc níos sonraí a thabhairt ar na tairbhí a bhfuiltear ag súil leo ón gcabhair.

(45) Measann an Coimisiún gur féidir le cabhair i bhfabhar beart bainistithe riosca agus beart bainistithe géarchéime arna ndeonú i gcomhréir le Cuid II, Roinn 1.2. de na Treoirlínte seo forbairt na gníomhaíochta nó an limistéir eacnamaíoch shainaitheanta a éascú, ós rud é nach bhféadfar forbairt den sórt sin a dhéanamh a mhéid céanna gan chabhair.

Coinníollacha breise le haghaidh cabhair is infhógartha go haonarach ar bhonn scéime

(46) Nuair atá cabhair á dámhachtain ar thionscadail infheistíochta is infhógartha go haonarach ar bhonn scéime, dá dtagraítear i bpointe (35), ní mór don údarás deonúcháin a léiriú go rannchuideoidh an tionscadal roghnaithe le cuspóir na scéime agus dá bhrí sin le cuspóirí na cabhrach in earnáil na talmhaíochta agus in earnáil na foraoiseachta agus i limistéir thuaithe. Chun na críche sin, ba cheart do na Ballstáit féachaint ar an bhfaisnéis a thugann an t-iarratasóir ar chabhair i gcás inar gá tuairisc a thabhairt ar éifeachtaí dearfacha na hinfheistíochta.

3.1.2. Éifeacht dreasachta

(47) Maidir le cabhair in earnáil na talmhaíochta agus in earnáil na foraoiseachta agus i limistéir thuaithe, ní féidir a chinneadh gur cabhair í atá comhoiriúnach leis an margadh inmheánach, ach amháin más rud é go bhfuil éifeacht dreasachta ag an gcabhair sin. Tá éifeacht dreasachta ann nuair a athraíonn an chabhair iompraíocht gnóthais ar bhealach go dtugann sé faoi ghníomhaíocht bhreise, a rannchuidíonn le forbairt na hearnála agus nach mbeadh déanta aige gan an chabhair nó nach mbeadh déanta aige ach ar bhealach sriantach nó éagsúil. Ní mór, áfach, nach bhfóirdheonaítear costais ghníomhaíochta leis an gcabhair, a bheadh tabhaithe ag gnóthas in aon chás, agus ní mór nach cúiteamh atá inti as an ngnáthriosca gnó a bhaineann le gníomhaíocht eacnamaíoch.

(48) Mura ndéantar foráil go sainráite maidir le heisceachtaí i reachtaíocht an Aontais nó sna Treoirlínte seo, i dtaca le bearta Státchabhrach arb é is aidhm dóibh feabhas a chur ar staid airgeadais gnóthas, agus sin amháin, ach nach bhfuil ina rannchuidiú ar bhealach ar bith le forbairt na hearnála, agus go háirithe cabhair nach ndeonaítear ach amháin ar bhonn an phraghais, na cainníochta, an aonaid táirgeachta nó aonad an mhodha táirgeachta, meastar gur cabhair oibriúcháin iad na bearta sin atá neamh-chomhoiriúnach leis an margadh inmheánach. Ina theannta sin, i ngeall ar chineál na cabhrach sin, is dócha go gcuirfidh cabhair den sórt sin isteach ar na sásraí lena rialaítear eagrú an mhargaidh inmheánaigh.

(49) Ba cheart cabhair a dheonaítear faoi Chuid II, Ranna 1.2 agus 2.8.5 a bheith teoranta do chuidiú a thabhairt do ghnóthais atá gníomhach in earnáil na talmhaíochta agus in earnáil na foraoiseachta a bhfuil deacrachtaí éagsúla le sárú acu d’ainneoin iarrachtaí réasúnta a bheith déanta acu chun priacail den sórt sin a íoslaghdú. Níor cheart é a bheith d’éifeacht le Státchabhair gnóthais a mhealladh chun rioscaí neamhriachtanacha a ghlacadh. Ba cheart do ghnóthais atá gníomhach in earnáil na talmhaíochta agus in earnáil na foraoiseachta a bheith freagrach iad féin as na hiarmhairtí a bhaineann le roghanna místuama a dhéanamh i dtaca le modhanna táirgeachta nó táirgí.

(50) Ar na cúiseanna a mhínítear i bpointe (47), measann an Coimisiún nach dreasacht í cabhair don tairbhí i gcás ar bith ina mbeidh obair ar an tionscadal nó ar an ngníomhaíocht ábhartha tosaithe roimh an iarratas ar chabhair ag an tairbhí do na húdaráis náisiúnta.

(51) I dtaca leis an iarratas ar chabhair, ní mór ainm an iarratasóra agus méid an ghnóthais a bheith ann ar a laghad, tuairisc ar an tionscadal nó ar an ngníomhaíocht, lena n-áirítear a shuíomh agus na dátaí tosaigh agus deiridh, an méid cabhrach is gá chun é a dhéanamh agus na costais incháilithe.

(52) Ina theannta sin, ní mór d’fhiontair mhóra tuairisc a thabhairt san iarratas ar an staid gan an chabhair, arb é an cás dá ngairtear an staid fhrithfhíorasach nó tionscadal nó gníomhaíocht mhalartach agus fianaise dhoiciméadach a chur isteach chun tacú leis an gcás fhrithfhíorasach ar a dtugtar tuairisc san iarratas. Níl feidhm ag an gceanglas sin maidir le bardais, ar údaráis áitiúla fhéinrialaitheacha iad ag a bhfuil buiséad bliantúil níos lú ná EUR 10 milliún agus níos lú ná 5 000 áitritheoir.

(53) Nuair a fhaightear iarratas, déanfaidh an t-údarás deonúcháin seiceáil um inchreidteacht ar an gcás frithfhíorasach agus deimhneoidh go mbíonn an éifeacht dreasachta is gá ag an gcabhair. Bíonn cás frithfhíorasach inchreidte má bhíonn sé fíor agus má bhaineann sé leis na tosca cinnteoireachta atá forleathan tráth an chinnidh ag an tairbhí maidir leis an tionscadal nó gníomhaíocht lena mbaineann.

(54) Cabhair atá i bhfoirm buntáistí cánach, meastar go bhfuil éifeacht dreasachta ag an gcabhair sin más rud é go mbunaíonn an scéim cabhrach ceart chun na cabhrach i gcomhréir le critéir oibiachtúla agus gan discréid a bheith á feidhmiú a thuilleadh ag an mBallstát agus más rud é gur glacadh an scéim cabhrach agus go raibh an scéim i bhfeidhm sular cuireadh tús le hobair ar an tionscadal nó ar an ngníomhaíocht a fhaigheann cabhair. Níl feidhm ag an gceanglas deiridh sin i gcás scéimeanna comharbachta fioscacha, ar choinníoll gur cumhdaíodh an ghníomhaíocht cheana leis na scéimeanna a bhí ann roimhe sin i bhfoirm buntáistí cánach.

(55) De mhaolú ar phointí (50) go (54), ní gá éifeacht dreasachta a bheith ag na catagóirí cabhrach seo a leanas nó meastar go bhfuil éifeacht dreasachta acu: (a) scéimeanna cabhrach le haghaidh comhdhlúthú talún i gcomhréir le Cuid II, Roinn 1.3.6 agus Roinn 2.9.2 agus scéimeanna cabhrach ag a bhfuil cuspóirí éiceolaíochta, cosanta agus áineasa i gcomhréir le Cuid II, Roinn 2.8 agus i gcás go gcomhlíontar na coinníollacha seo a leanas: (i) leis an scéim cabhrach, bunaítear ceart chun cabhrach i gcomhréir le critéir oibiachtúla agus gan discréid an Bhallstáit a fheidhmiú a thuilleadh; (ii) glacadh an scéim cabhrach agus bhí sí i bhfeidhm sular thabhaigh an tairbhí na costais incháilithe faoi Chuid II, Ranna 1.3.6, 2.8 agus 2.9.2; (iii) ní chumhdaítear ach FBManna leis an scéim cabhrach; (b) cabhair le haghaidh míbhuntáistí a eascraíonn as ceanglais éigeantacha áirithe a bhaineann go sonrach le limistéar i gcomhréir le Cuid II, Roinn 1.1.6; (c) cabhair do limistéir a bhfuil srianta nádúrtha nó srianta sonracha eile le sárú acu i gcomhréir le Cuid II, Roinn 1.1.7; (d) cabhair le haghaidh gníomhaíochtaí faisnéise in earnáil na talmhaíochta i gcomhréir le Cuid II, Roinn 1.1.10.1, arb é atá i gceist leis an fhaisnéis a chur ar fáil do líon neamhshainithe tairbhithe; (e) cabhair leis an damáiste arna dhéanamh de dheasca tubaistí nádúrtha nó tarluithe eisceachtúla a shlánú i gcomhréir le Cuid II, Roinn 1.2.1.1; (f) cabhair chun cúiteamh a dhéanamh as an damáiste a tharla de dheasca teagmhais dhíobhálacha aeráide ar féidir iad a asamhlú ina dtubaistí nádúrtha i gcomhréir le Cuid II, Roinn 1.2.1.2; (g) cabhair chun cúiteamh a dhéanamh as na costais a bhaineann le galair ainmhithe agus lotnaidí plandaí a chosc, a rialú agus a dhíothú agus as caillteanais de dheasca na ngalar ainmhithe agus lotnaidí plandaí sin i gcomhréir le Cuid II, Roinn 1.2.1.3; (h) cabhair chun costais a bhaineann le stoc a fuair bás a bhaint agus a scriosadh i gcomhréir le Cuid II, Roinn 1.2.1.4; (i) cabhair chun cúiteamh a dhéanamh as an damáiste a dhéanann ainmhithe cosanta i gcomhréir le Cuid II, Roinn 1.2.1.5; (j) cabhair chun an damáiste a dhéantar i bhforaoisí de bharr ainmhithe arna rialú leis an dlí a shlánú i gcomhréir le Cuid II, Roinn 2.8.5; (k) cabhair le haghaidh gníomhaíochtaí faisnéise in earnáil na foraoiseachta i gcomhréir le Cuid II, Roinn 2.4, arb é atá i gceist leis an fhaisnéis a chur ar fáil do líon neamhshainithe tairbhithe; (l) cabhair le haghaidh infheistíochtaí i bhfabhar chaomhnú na hoidhreachta cultúrtha agus nádúrtha atá suite ar an ngabháltas talmhaíochta i gcomhréir le Cuid II, Roinn 1.1.1.2, seachas cabhair aonair is mó ná EUR 500 000 in aghaidh an ghnóthais in aghaidh an tionscadail infheistíochta; (m) cabhair le haghaidh bearta cur chun cinn i gcomhréir le pointí (468) (b), (c) agus (d); (n) cabhair chun costais bhreise iompair a chúiteamh i gcomhréir le pointí (480) agus(481); (o) cabhair le haghaidh taighde agus forbartha in earnáil na talmhaíochta agus in earnáil na foraoiseachta i gcomhréir le Cuid II, Roinn 1.3.7 agus Roinn 2.9.1; (p) cabhair chun damáiste d’fhoraoisí a athchóiriú, ar damáiste é a tharla de dheasca dóiteáin foraoise, tubaistí nádúrtha, teagmhais dhíobhálacha aeráide, lotnaidí plandaí, galair ainmhithe, teagmhais thurraingeacha agus teagmhais a bhaineann leis an athrú aeráide i gcomhréir le Cuid II, Roinn 2.1.3; (q) cabhair le haghaidh na gcostas a bhaineann le leathadh lotnaidí agus galar crann a chóireáil agus a chosc agus chun an damáiste a dhéanann na lotnaidí agus galair chrainn nó tarluithe a chur ina cheart i gcomhréir le Cuid II, Roinn 2.8.1.

Coinníollacha breise le haghaidh cabhair infheistíochta is infhógartha go haonarach

(56) I dteannta na gceanglas a leagtar amach sa Roinn seo, le haghaidh cabhair aonair infheistíochta is infhógartha go haonarach, ní mór don Bhallstát fianaise shoiléir a sholáthar go bhfuil tionchar éifeachtach ag an gcabhair ar an rogha infheistíochta. Chun go mbeifear in ann measúnú cuimsitheach a dhéanamh, ní mór don Bhallstát tuairisc chuimsitheach ar an gcás frithfhíorasach, nach ndeonaíonn aon údarás poiblí aon chabhair don tairbhí ann, a sholáthar anuas ar an bhfaisnéis a bhaineann leis an tionscadal a fhaigheann cabhair.

(57) Iarrtar ar na Ballstáit tarraingt as fíordhoiciméid oifigiúla bhoird, amhail measúnuithe riosca, lena n-áirítear an measúnú ar rioscaí a bhaineann le suíomh sonrach, tuarascálacha airgeadais, pleananna gnó inmheánacha, tuairimí saineolacha agus staidéir eile a bhaineann leis an tionscadal atá á mheasúnú. Ní mór baint chomhaimseartha a bheith ag na doiciméid sin leis an bpróiseas cinnteoireachta a bhaineann leis an infheistíocht nó le suíomh na hinfheistíochta. Doiciméid ina bhfuil faisnéis ar réamhaisnéisí éilimh, réamhaisnéisí costais, réamhaisnéisí airgeadais, doiciméid a chuirtear faoi bhráid coiste infheistíochta agus lena dtugtar míniú mionsonraithe ar chásanna infheistíochta éagsúla, nó doiciméid a sholáthraítear do na hinstitiúidí airgeadais, is doiciméid iad a d’fhéadfadh cuidiú leis na Ballstáit chun an éifeacht dreasachta a léiriú.

(58) Sa chomhthéacs sin, féadfar meastóireacht a dhéanamh ar an leibhéal brabúsachta trí úsáid a bhaint as modhanna ar cuid den chleachtas caighdeánach iad san earnáil lena mbaineann agus lena bhféadfaí modhanna a áireamh ar modhanna iad chun meastóireacht a dhéanamh ar ghlanluach reatha (NPV) ( 29 ) an tionscadail, ar an ráta toraidh inmheánach (IRR) ( 30 ) nó ar an meántoradh ar chaipiteal a úsáidtear (ROCE). Tá brabúsacht an tionscadail le cur i gcomparáid leis na gnáthrátaí toraidh a chuireann an tairbhí i bhfeidhm i dtionscadail infheistíochta eile de chineál comhchosúil. I gcás nach mbeidh na rátaí sin ar fáil, tá brabúsacht an tionscadail le cur i gcomparáid le costais chaipiteal an ghnóthais ina iomláine nó leis na rátaí toraidh a fheictear go coitianta san earnáil lena mbaineann.

(59) I gcás nach eol aon chás frithfhíorasach sonrach, féadfar glacadh leis gurb ann don éifeacht dreasachta nuair atá bearna cistithe ann. Is é sin nuair is mó na costais infheistíochta ná NPV bhrabúis oibriúcháin ionchasacha na hinfheistíochta ar bhonn phlean gnó ex ante.

(60) Más rud é nach n-athraítear iompraíocht an tairbhí leis an gcabhair trí infheistíocht bhreise a spreagadh, níl aon éifeachtaí dearfacha ann maidir leis an earnáil lena mbaineann a fhorbairt. Dá bhrí sin, ní bhreithneofar gur comhoiriúnach cabhair leis an margadh inmheánach más rud é gur cosúil go saothrófaí an infheistíocht chéanna fós gan an chabhair.

3.1.3. Ní dhéantar aon sárú ar fhorálacha ábhartha ná ar phrionsabail ghinearálta dhlí an Aontais

(61) Más rud é go mbaineann sárú ar dhlí ábhartha an Aontais le beart Státchabhrach, leis na coinníollacha atá ag gabháil leis, lena n-áirítear a modh maoiniúcháin nuair is cuid lárnach den bheart Státchabhrach é, nó má bhaineann sárú ar dhlí ábhartha an Aontais leis an ngníomhaíocht a mhaoinítear leis an ngníomhaíocht, ní féidir a dhearbhú go bhfuil an chabhair comhoiriúnach leis an margadh inmheánach ( 31 )

(62) I ngeall ar shainiúlacht earnáil na talmhaíochta ( 32 ) , cé go bhfuil rialacha Státchabhrach infheidhme go ginearálta maidir leis an earnáil sin, tá cur i bhfeidhm na rialacha sin fós faoi réir na bhforálacha a leagtar síos i rialacháin an chéad cholúin de CBT dá ainneoin sin. I mbeagán focal, ní féidir tosaíocht a thabhairt don leas a fhéadfaidh na Ballstáit a bhaint as bearta Státchabhrach thar Rialachán (AE) Uimh. 1308/2013 ( 33 ) . Dá bhrí sin, ní údaróidh an Coimisiún Státchabhair nach bhfuil comhoiriúnach leis na forálacha lena rialaítear comheagrú an mhargaidh nó a chuirfeadh isteach ar dhea-oibriú na comheagraíochta.

(63) Ina theannta sin, ní féidir a dhearbhú go bhfuil státchabhair comhoiriúnach leis an margadh inmheánach i gcás ina bhfuil dámhachtain na cabhrach faoi réir na hoibleagáide atá ar an ngnóthas is tairbhí táirgí nó seirbhísí náisiúnta a úsáid, agus maidir le cabhair lena gcuirtear srian ar an bhféidearthacht atá ag an ngnóthas is tairbhí na torthaí taighde, forbartha agus nuálaíochta a shaothrú i mBallstáit eile.

(64) Ní údaróidh an Coimisiún cabhair do ghníomhaíochtaí lena mbaineann onnmhairiú chuig tríú tíortha nó Ballstáit atá nasctha go díreach leis na cainníochtaí a onnmhairítear, cabhair a bhraitheann ar úsáid earraí intíre seachas allmhairithe, nó cabhair chun líonra dáileacháin a bhunú agus a oibriú nó chun aon chaiteachas eile atá nasctha le gníomhaíochtaí onnmhairiúcháin a chumhdach. Cabhair maidir le costais rannpháirtíochta in aontaí trádála, nó staidéir nó seirbhísí comhairliúcháin atá ag teastáil chun táirge nua nó chun táirge atá ann cheana a sheoladh ar mhargadh nua, ní cabhair le haghaidh onnmhairiúcháin í i bprionsabal.

3.2. An dara coinníoll: níl tionchar diúltach ag an gcabhair ar dhálaí trádála a mhéid a bheadh bunoscionn leis an leas comhchoiteann

(65) De bhun Airteagal 107(3), pointe (c), den Chonradh, féadfar a dhearbhú go bhfuil cabhair áirithe comhoiriúnach, is é sin cabhair chun forbairt gníomhaíochtaí eacnamaíocha áirithe nó limistéar eacnamaíoch áirithe a éascú, ach nach bhféadfar déanamh amhlaidh ach amháin “i gcás nach n-athróidh an chabhair sin dálaí trádála a mhéid a bheadh bunoscionn leis an leas comhchoiteann”.

(66) Leis an Roinn seo leagtar amach modh fheidhmiú discréide an Choimisiúin maidir leis an measúnú a dhéanamh faoin dara coinníoll den mheasúnú comhoiriúnachta dá dtagraítear i pointe (39)(b).

(67) I ngeall ar a bhfuil i gceist leis, gineann aon bheart cabhrach saobhadh ar an iomaíocht agus tá éifeacht aige ar an trádáil idir na Ballstáit. Mar sin féin, chun a shuí cibé acu is amhlaidh nó nach amhlaidh atá iarmhairtí saobhacha na cabhrach teoranta don íosmhéid, fíoróidh an Coimisiún cibé acu is gá, is iomchuí, is comhréireach agus is trédhearcach í an chabhair.

(68) Déanfaidh an Coimisiún measúnú ansin ar iarmhairt shaobhach na cabhrach atá i gceist ar an iomaíocht agus ar dhálaí trádála. Déanfaidh an Coimisiún comhardú ansin ar éifeachtaí dearfacha na cabhrach lena hiarmhairtí diúltacha ar an iomaíocht agus ar an trádáil. I gcás inar mó na héifeachtaí dearfacha ná na hiarmhairtí diúltacha, dearbhóidh an Coimisiún go bhfuil an chabhair comhoiriúnach.

(69) I dtaca le comhlíontacht na cabhrach le coinníollacha a leagtar síos i Ranna 3.2.1 go 3.2.5 den Chaibidil seo, ní mór an chomhlíontacht sin a fheiceáil i gcomhthéacs sonrach CBT.

3.2.1. An gá atá le hidirghabháil Stáit

(70) Chun a mheasúnú cibé acu is gá nó nach gá Státchabhair chun an toradh atá beartaithe a bhaint amach, is gá an fhadhb a dhiagnóisiú ar dtús. Ní mór Státchabhair a spriocdhíriú ar chásanna inar féidir leis an gcabhair forbairt ábhartha a dhéanamh nach féidir leis an margadh féin a sholáthar, mar shampla, trí theip mhargaidh a leigheas i dtaca leis an ngníomhaíocht a fhaigheann cabhair nó leis an infheistíocht atá i gceist. Is féidir go deimhin le bearta Státchabhrach, faoi dhálaí faoi leith, teipeanna margaidh a cheartú, ag rannchuidiú le feidhmiú éifeachtúil na margaí agus ag feabhsú na hiomaíochta dá bharr.

(71) Chun críocha na dTreoirlínte seo, measann an Coimisiún nach bhfuil na cuspóirí ionchasacha á mbaint amach ag an margadh gan idirghabháil ón Stát a bhaineann leis na bearta cabhrach lena gcomhlíontar na coinníollacha sonracha a leagtar síos i gCuid I. Dá bhrí sin, ba cheart a mheas gur gá cabhair den sórt sin.

3.2.2. Oiriúnacht na cabhrach

(72) Is gá gur ionstraim beartais iomchuí a bheadh sa bheart cabhrach a bheartaítear chun aghaidh a thabhairt ar an gcuspóir beartais lena mbaineann. Tá sé tábhachtach a choinneáil in aigne go mb’fhéidir gurb ann d’ionstraimí eile is fearr chun na cuspóirí sin a bhaint amach amhail rialáil, ionstraimí margadhbhunaithe, forbairt bonneagair agus feabhas sa timpeallacht ghnó. Chuige sin, ní mór don Bhallstát a léiriú go bhfuil an chabhair agus dearadh na cabhrach iomchuí chun cuspóir an bhirt ar a bhfuil an chabhair dírithe a bhaint amach.

Oiriúnacht i measc ionstraimí beartais malartacha

(73) Measann an Coimisiún gur ionstraim beartais iomchuí í cabhair a dheonaítear in earnáil na talmhaíochta agus in earnáil na foraoiseachta, lena gcomhlíontar na coinníollacha sonracha a leagtar síos sna Codanna ábhartha de Chuid II.

(74) I gcás ina gcinnfidh Ballstát beart cabhrach a chur i bhfeidhm ar beart é atá cosúil le forbairt tuaithe agus a mhaoinítear as cistí náisiúnta go heisiach, nuair a dhéantar foráil maidir leis an idirghabháil chéanna an tráth céanna i bPlean Straitéiseach ábhartha CBT, ba cheart don Bhallstát na buntáistí a bhaineann le hionstraim cabhrach náisiúnta den sórt sin a léiriú i gcomparáid leis an idirghabháil de chuid an Phlean Straitéiseach CBT atá i gceist.

Oiriúnacht i measc ionstraimí cabhrach difriúla

(75) Is iomaí foirm cabhrach is féidir a dheonú. Ba cheart don Bhallstát a áirithiú áfach go ndeonófar an chabhair san fhoirm is dóichí a ghinfidh an saobhadh is lú ar an trádáil agus ar an iomaíocht.

(76) I gcás ina leagfar cineál sonrach amach le haghaidh beart cabhrach mar a thuairiscítear i gCuid II, meastar gur ionstraim cabhrach iomchuí an fhoirm sin chun críche na dTreoirlínte seo.

(77) I gcás ina ndeonaítear an chabhair don tairbhí deiridh i bhfoirm seirbhíse fóirdheonaithe, i.e. go hindíreach, ar cabhair chomhchineáil í, agus ina n-íoctar an chabhair le soláthraí na seirbhíse nó na gníomhaíochta i gceist, beidh feidhm ag an measúnú comhoiriúnachta de bhun Airteagal 107(3), pointe (c) den Chonradh mar a leagtar amach sa Chuid seo agus ag coinníollacha sonracha na dTreoirlínte seo maidir leis an tairbhí deiridh.

(78) Measann an Coimisiún gur ionstraim cabhrach iomchuí í cabhair a dheonaítear san fhoirm dá bhforáiltear sna hidirghabhálacha forbartha tuaithe, a chómhaoinítear le CETFT nó a dheonaítear mar mhaoiniú breise le haghaidh idirghabhálacha forbartha tuaithe cómhaoinithe den sórt sin.

(79) Maidir le cabhair infheistíochta nach n-áirítear i bPlean Straitéiseach CBT nó mar mhaoiniú breise le haghaidh idirghabháil forbartha tuaithe den sórt sin, i gcás ina ndeonófar an chabhair i bhfoirmeacha a sholáthraíonn buntáiste airgid díreach (mar shampla, deontais, díolúintí nó laghduithe díreacha i gcánacha, slándáil shóisialta nó muirir éigeantacha eile), ní mór don Bhallstát a léiriú cén fáth nach bhfuil foirmeacha cabhrach, nach bhfuil chomh saobhach sin, b’fhéidir, amhail airleacain inaisíoctha nó foirmeacha cabhrach atá bunaithe ar ionstraimí fiachais nó cothromais (mar shampla, iasachtaí ar ús íseal nó fóirdheontais úis, ráthaíochtaí stáit, nó soláthar malartach caipitil ar théarmaí fabhracha) chomh hiomchuí sin.

(80) A mhéid a bhaineann le bearta foraoiseachta dá dtagraítear i gCuid II, Roinn 2.8, ní mór do na Ballstáit a léiriú, i dtaca leis na cuspóirí a bhfuil sé d’aidhm acu a bhaint amach ó thaobh na héiceolaíochta, na cosanta agus an áineasa, nach féidir leo na cuspóirí sin a bhaint amach leis na bearta foraoiseachta atá cosúil le forbairt tuaithe agus dá dtagraítear i gCuid II, Caibidlí 2.1 go 2.7.

(81) I gcás roinnt catagóirí cabhrach, amhail cabhair i dtreo na gcostas a bhaineann le gníomhaíochtaí taighde margaidh, ceapadh agus dearadh táirgí agus cabhair chun iarratais a ullmhú chun go n-aithneofar scéimeanna cáilíochta, cabhair le haghaidh gníomhaíochtaí aistrithe eolais agus faisnéise, cabhair le haghaidh seirbhísí comhairliúcháin, cabhair le haghaidh seirbhísí athsholáthair feirme, cabhair le haghaidh bearta cur chun cinn, cabhair chun cúiteamh a dhéanamh as na costais a bhaineann le galair ainmhithe, lotnaidí plandaí agus speicis choimhthíocha ionracha a chosc agus a dhíothú, ní mór an chabhair a dheonú do thairbhithe deiridh na cabhrach trí bhíthin seirbhísí fóirdheonaithe. Sna cásanna sin, íoctar an chabhair le soláthraí na seirbhíse nó na gníomhaíochta i gceist.

(82) I dtaca leis an measúnú ar chomhoiriúnacht birt cabhrach leis an margadh inmheánach, tá sé gan dochar do na rialacha is infheidhme maidir le soláthar poiblí agus do phrionsabail na trédhearcachta, na hoscailteachta agus an neamh-idirdhealaithe sa nós imeachta roghnúcháin i dtaca le soláthraí seirbhíse.

3.2.3. Comhréireacht na cabhrach

(83) Meastar go bhfuil beart cabhrach comhréireach más rud é go bhfuil méid na cabhrach in aghaidh an tairbhí teoranta don íosmhéid is gá chun go ndéanfar an ghníomhaíocht a fhaigheann cabhair.

Uasdéiní cabhrach agus uasmhéideanna cabhrach

(84) I bprionsabal, chun go mbeidh an chabhair comhréireach, measann an Coimisiún nár cheart don mhéid cabhrach dul thar na costais incháilithe. Is amhlaidh sin gan dochar do rialacha maidir le tionscnaimh chomhshaoil agus do rialacha maidir le tionscnaimh phoiblí eile dá bhforáiltear go sainráite maidir leo i gCuid II, Roinn 1.2.2, 2.1.4 agus 2.3.

(85) Chun an intuarthacht a áirithiú mar aon le cothroime iomaíochta, cuireann an Coimisiún uasdéiní cabhrach i bhfeidhm le haghaidh cabhrach. I gcás nach féidir an uasdéine cabhrach a shocrú, mar shampla, i gcás cabhair nuathionscanta d’fheirmeoirí óga agus i gcás forbairt feirmeacha beaga, leagtar uasmhéideanna cabhrach amach a shainmhínítear i dtéarmaí ainmniúla chun comhréireacht na cabhrach a áirithiú.

(86) Más rud é go ríomhtar na costais incháilithe i gceart agus go n-urramaítear na huasdéiní cabhrach nó na huasmhéideanna cabhrach a leagtar amach i gCuid II, meastar go bhfuil critéar na comhréireachta comhlíonta.

(87) Ní mór go ríomhfadh an t-údarás deonúcháin uasdéine na cabhrach agus méid na cabhrach agus an chabhair á deonú aige. Ní mór fianaise dhoiciméadach atá soiléir, sonrach agus cothrom le dáta a bheith ann le tacú leis na costais incháilithe. Chun an déine cabhrach agus na costais incháilithe a ríomh, caithfear na figiúirí uile a úsáidtear a ghlacadh sula n-asbhaintear aon cháin nó muirear eile.

(88) Níl cáin bhreisluacha (CBL) incháilithe do chabhair, seachas i gcás nach mbeidh sé inghnóthaithe faoi reachtaíocht CBL náisiúnta.

(89) I gcás ina ndeonaítear cabhair i bhfoirm nach deontas í, tá méid na cabhrach comhionann le coibhéis deontais chomhláin na cabhrach.

(90) Maidir le cabhair atá le híoc ina tráthchodanna éagsúla, déanfar í a lascainiú go dtí a luach tráth a ndeonaítear í. Déantar na costais incháilithe a lascainiú go dtí a luach tráth a ndeonaítear an chabhair. Is é an ráta úis a úsáidfear chun críocha lascainithe an ráta lascaine is infheidhme an dáta a dheonaítear an chabhair.

(91) I dtaca leis an gcabhair is iníoctha amach anseo, lena n-áirítear cabhair is iníoctha ina tráthchodanna éagsúla, déantar í a lascainiú go dtí a luach tráth a dheonaítear í.

(92) I gcás ina ndeonaítear cabhair trí mheán buntáistí cánach, déantar tráinsí cabhrach a lascainiú ar bhonn na rátaí lascaine is infheidhme na tráthanna éagsúla atá éifeacht ag an mbuntáiste cánach.

(93) Maidir leis na bearta nó na cineálacha oibríochtaí dá dtagraítear i gCuid II, Ranna 1.1.4, 1.1.5, 1.1.6, 1.1.7, 1.1.8, 2.1.1, 2.1.2, 2.1.4, 2.2 agus 2.3 , féadfaidh na Ballstáit méid na cabhrach a shocrú ar bhonn toimhdí caighdeánacha na gcostas breise agus an ioncaim a tarscaoileadh. Ba cheart do na Ballstáit a áirithiú go gcomhlíonfar na nithe uile seo a leanas leis na ríomhanna agus leis an gcabhair chomhfhreagrach: (a) nach bhfuil iontu ach gnéithe atá infhíoraithe; (b) go bhfuil siad bunaithe ar fhigiúirí a cruthaíodh le saineolas iomchuí; (c) go dtugtar le fios go soiléir foinse na bhfigiúirí a úsáideadh; (d) gur difreáladh iad chun dálaí suíomhanna réigiúnacha nó áitiúla agus úsáid iarbhír na talún a chur san áireamh, i gcás inarb infheidhme; (e) nach bhfuil aon ghné iontu atá nasctha le costais infheistíochta.

(94) Gan dochar do phointe (93), i dtaca le cabhair, cé is moite den chabhair a chumhdaítear le Cuid II, Ranna 1.2 agus 2.8.5, féadfar an chabhair sin a dheonú i gcomhréir leis na roghanna costais simplithe seo a leanas: (a) costais aonaid; (b) cnapshuimeanna; (c) maoiniú ar ráta comhréidh.

(95) Ní mór an méid cabhrach dá dtagraítear i bpointe ((94)) a shuí ar cheann de na bealaí seo a leanas: (a) modh ríofa cóir, cothrom agus infhíoraithe bunaithe ar cheann amháin nó níos mó díobh seo a leanas: (i) sonraí staidrimh, faisnéis oibiachtúil eile nó breithiúnas saineolach; (ii) sonraí stairiúla fíoraithe faoi thairbhithe aonair; (iii) gnáthchleachtais chuntasaíochta costála na dtairbhithe aonair a chur i bhfeidhm; (b) i gcomhréir leis na rialacha maidir le costais aonaid chomhfhreagracha a chur i bhfeidhm, cnapshuimeanna agus rátaí comhréidhe is infheidhme maidir le beartais an Aontais le haghaidh oibríocht den chineál céanna.

(96) A mhéid a bhaineann le bearta cómhaoinithe, féadfar méideanna na gcostas incháilithe a ríomh i gcomhréir leis na roghanna costais simplithe a leagtar amach i Rialachán (AE) Uimh. 2021/1060 ó Pharlaimint na hEorpa agus ón gComhairle ( 34 ) agus i Rialachán (AE) 2021/2115 .

(97) Agus measúnú á dhéanamh ar chomhoiriúnacht na cabhrach, breithneoidh an Coimisiún aon árachas dá mbaintear amach, nó a d’fhéadfadh a bheith bainte amach ag tairbhí na cabhrach. Maidir le cabhair chun cúiteamh a dhéanamh as caillteanais a tharlaíonn de dheasca teagmhais dhíobhálacha aeráide atá inchurtha le tubaistí nádúrtha, chun an riosca go ndéanfar saobhadh ar an iomaíocht a sheachaint, níor cheart cabhair lena mbaineann an uasdéine cabhrach a dheonú ach amháin do ghnóthas nach féidir é a chumhdach le hárachas le haghaidh caillteanais den sórt sin. Is é sin an fáth, chun tuilleadh feabhais a chur ar an mbainistíocht riosca, nach mór tairbhithe a spreagadh chun árachas a bhaint amach i ngach cás inar féidir é.

Coinníollacha breise le haghaidh cabhair infheistíochta is infhógartha go haonarach agus cabhair infheistíochta d’fhiontair mhóra faoi scéimeanna a dtugtar fógra ina leith

(98) Mar riail ghinearálta, measfar go mbeidh cabhair infheistíochta is infhógartha go haonarach teoranta don íosmhéid, más rud é go gcomhfhreagraíonn an méid cabhrach do na glanchostais bhreise a bhaineann leis an infheistíocht a chur chun feidhme sa réimse lena mbaineann, i gcomparáid leis an gcás frithfhíorasach in éagmais na cabhrach ( 35 ) , agus uasdéiní cabhrach i gceist mar chaidhp. Ar an gcaoi chéanna, i gcás cabhair infheistíochta a dheonaítear d’fhiontair mhóra faoi scéimeanna a dtugtar fógra ina leith, ní mór do na Ballstáit a áirithiú go mbeidh an méid cabhrach teoranta don íosmhéid ar bhonn “cur chuige glanchostas breise”, agus uasdéiní cabhrach i gceist mar chaidhp.

(99) Níor cheart don mhéid cabhrach a bheith níos mó ná an t-íosmhéid is gá le go mbeidh an tionscadal sách brabúsach. Mar shampla, níor cheart go dtiocfadh méadú ar a IRR de bharr mhéid na cabhrach thar ghnáthrátaí toraidh a chuireann an gnóthas lena mbaineann i bhfeidhm i dtionscadail infheistíochta eile de chineál céanna a bheith ina thoradh air nó, mura bhfuil na rátaí sin ar fáil, chun a IRR a mhéadú thar chostas chaipiteal an ghnóthais ina iomláine nó thar na rátaí toraidh a bhreithnítear de ghnáth san earnáil lena mbaineann.

(100) I dtaca le cabhair infheistíochta d’fhiontair mhóra faoi scéimeanna a dtugtar fógra ina leith, ní mór don Bhallstát a áirithiú go gcomhfhreagraíonn an méid cabhrach do na glanchostais bhreise a bhaineann leis an infheistíocht a chur chun feidhme sa réimse lena mbaineann, i gcomparáid leis an gcás frithfhíorasach in éagmais na cabhrach. Ní mór an modh a leagtar amach i bpointe (99) a úsáid mar aon le huasdéiní cabhrach mar chaidhp.

(101) A mhéid a bhaineann le cabhair infheistíochta is infhógartha go haonarach, fíoróidh an Coimisiún cibé acu a sháraíonn nó nach sáraíonn an méid cabhrach an t-íosmhéid is gá ionas go mbeidh an tionscadal sách brabúsach, tríd an modh a leagtar amach i bpointe (99) a úsáid. Is féidir na ríomhanna a úsáidtear don anailís ar an éifeacht dreasachta a úsáid freisin chun measúnú a dhéanamh ar cibé acu atá nó nach bhfuil an chabhair comhréireach. Ní mór don Bhallstát an chomhréireacht a léiriú ar bhonn na doiciméadachta amhail í sin dá dtagraítear i bpointe (57).

(102) I dtaca le pointí (98) go (101), níl feidhm acu maidir le bardais, ar údaráis áitiúla féinrialaitheacha iad ag a bhfuil buiséad bliantúil níos lú ná EUR 10 milliún agus níos lú ná 5 000 áitritheoir.

Carnadh na cabhrach

(103) Féadfar cabhair a dheonú go comhuaineach faoi scéimeanna éagsúla nó a charnadh in éineacht le cabhair ad hoc, ar choinníoll nach sáraíonn méid iomlán na Státchabhrach le haghaidh gníomhaíochta nó tionscadail na huasteorainneacha cabhrach a leagtar síos sna Treoirlínte seo.

(104) I dtaca le cabhair lena ngabhann costais incháilithe in-sainaitheanta, féadfar cabhair den sórt sin a charnadh le haon Státchabhair eile, fad a bhaineann an chabhair sin le costais incháilithe in-sainaitheanta dhifriúla. I dtaca le cabhair lena ngabhann costais incháilithe in-sainaitheanta, féadfar cabhair den sórt sin a charnadh le haon Státchabhair eile, i ndáil leis na costais incháilithe chéanna, bídís ag forluí go páirteach nó go hiomlán ar a chéile, ach amháin mura ndéantar an déine cabhrach nó an méid cabhrach is airde is infheidhme maidir leis an gcineál cabhrach sin faoi na Treoirlínte seo a shárú de dheasca an charntha sin, agus sa chás sin amháin.

(105) Cabhair gan costais incháilithe in-sainaitheanta faoi Chuid II, Roinn 1.1.2, féadfar í a charnadh le haon bheart Státchabhrach eile lena ngabhann costais incháilithe in-sainaitheanta. Cabhair gan costais incháilithe in-sainaitheanta, féadfar í a charnadh le Státchabhair eile gan costais incháilithe in-sainaitheanta, suas leis an tairseach mhaoiniúcháin iomláin ábhartha is airde a shocraítear in imthosca sonracha gach cáis leis na Treoirlínte seo nó le treoirlínte eile maidir le Státchabhair, le rialachán blocdhíolúine nó le cinneadh a ghlacann an Coimisiún.

(106) I dtaca le Státchabhair i bhfabhar earnáil na talmhaíochta, níor cheart í a charnadh le híocaíochtaí dá dtagraítear in Airteagail 145 agus 146 de Rialachán (AE) 2021/2115 i leith na gcostas incháilithe céanna dá mba rud é go sáródh déine cabhrach nó méid cabhrach iad sin a leagtar síos sna Treoirlínte seo, de dheasca an charntha sin.

(107) Státchabhair a dheonaítear faoi Cuid II, Ranna 1.1.4, 1.1.5 agus 1.1.8, níor cheart í a charnadh leis na híocaíochtaí dá dtagraítear in Airteagal 31 de Rialachán (AE) 2021/2115 i leith na gcostas incháilithe céanna dá mbeadh déine cabhrach nó méid cabhrach a sháraíonn na cinn a leagtar síos sna Treoirlínte seo mar thoradh ar an gcarnadh sin.

(108) Más rud é, maidir le cistiú ón Aontas atá á bhainistiú go lárnach ag institiúidí, gníomhaireachtaí, gnóthais chomhpháirteacha nó comhlachtaí eile de chuid an Aontais, nach bhfuil faoi rialú díreach nó indíreach an Bhallstáit, ina ndéantar é a chomhcheangal le Státchabhair, ní mheasfar ach amháin an Státchabhair lena chinneadh an urramaítear nó nach n-urramaítear tairseacha maidir le fógra a thabhairt agus uasdéiní agus uasteorainneacha cabhrach, ar choinníoll nach sáraíonn méid iomlán an chistithe phoiblí a dheonaítear i ndáil leis na costais incháilithe chéanna an ráta/na rátaí cistiúcháin is fabhraí a leagtar síos sna rialacha de dhlí an Aontais is infheidhme.

(109) Níor cheart cabhair a údaraítear faoi na Treoirlínte seo a charnadh le haon chabhair de minimis i leith na gcostas incháilithe céanna dá mba rud é go sáródh déine cabhrach nó méid cabhrach an méid a shocraítear sna Treoirlínte seo de dheasca an charntha sin.

(110) Cabhair le haghaidh infheistíochtaí arb é is aidhm di an táirgeadh talmhaíochta a d’fhéadfadh a bheith ann dá dtagraítear i bpointe (152)(d) a athchóiriú, níor cheart í a charnadh le cabhair chun an damáiste ábhartha dá dtagraítear i gCuid II, Ranna 1.2.1.1, 1.2.1.2 agus 1.2.1.3 a chúiteamh.

(111) Maidir le cabhair nuathionscanta le haghaidh grúpaí táirgeoirí agus eagraíochtaí táirgeoirí in earnáil na talmhaíochta dá dtagraítear i gCuid II, Roinn 1.1.3, níor cheart an chabhair sin a charnadh leis an tacaíocht chomhfhreagrach le haghaidh grúpaí táirgeoirí agus eagraíochtaí táirgeoirí in earnáil na talmhaíochta dá dtagraítear in Airteagal 77 de Rialachán (AE) 2021/2115. Cabhair nuathionscanta le haghaidh feirmeoirí óga, cabhair nuathionscanta chun feirmeacha beaga a fhorbairt agus cabhair nuathionscanta le haghaidh gníomhaíochtaí talmhaíochta dá dtagraítear i gCuid II, Roinn 1.1.2, níor cheart an chabhair sin a charnadh leis an tacaíocht chomhfhreagrach dá dtagraítear in Airteagal 75 de Rialachán (AE) 2021/2115 dá mbeadh méid cabhrach a sháraíonn na méideanna sin a leagtar síos sna Treoirlínte seo de dheasca an charntha sin.

3.2.4. Trédhearcacht

(112) Ní mór do na Ballstáit a áirithiú go bhfoilseofar an fhaisnéis seo a leanas i modúl an Choimisiúin maidir le trédhearcacht dámhachtana ( 36 ) nó ar shuíomh gréasáin Státchabhrach cuimsitheach ar leibhéal náisiúnta nó réigiúnach: (a) téacs iomlán na scéime cabhrach agus a forálacha cur chun feidhme nó an bunús dlí le haghaidh cabhair aonair, nó nasc chuige; (b) céannacht an údaráis nó na n-údarás deonúcháin; (c) céannacht na dtairbhithe aonair (37), foirm agus méid na cabhrach a dheonaítear do gach tairbhí, an dáta a dheonaítear an chabhair, an cineál gnóthais (FBM/fiontar mór), an réigiún ina bhfuil an tairbhí lonnaithe (ar leibhéal NUTS II), agus an phríomhearnáil eacnamaíoch ina bhfuil gníomhaíochtaí an tairbhí (ar leibhéal grúpa NACE). Is féidir ceanglas den sórt sin a tharscaoileadh i ndáil le dámhachtainí cabhrach aonair nach bhfuil níos mó ná na tairseacha a leanas: (i) EUR 10 000 le haghaidh tairbhithe atá gníomhach i dtáirgeadh príomhúil talmhaíochta; (ii) EUR 100 000 le haghaidh tairbhithe in earnáil próiseála táirgí talmhaíochta, in earnáil táirgí talmhaíochta a mhargú, in earnáil na foraoiseachta nó i ngníomhaíochtaí a thagann lasmuigh de raon feidhme Airteagal 42 den Chonradh.

(113) Le haghaidh scéimeanna cabhrach i bhfoirm buntáistí cánach, is féidir an fhaisnéis ar an méid cabhrach aonair a sholáthar sna raonta a leanas (in EUR milliún): 0.01-0.1 le haghaidh táirgeadh príomhúil talmhaíochta agus é sin amháin; 0,1–0,5; 0,5–1; 1 go 2; 2 go 5; 5 go 10; 10 go 30; agus 30 agus níos mó ná sin.

(114) Ní mór faisnéis den sórt sin a fhoilsiú tar éis an cinneadh chun an chabhair a dheonú a bheith déanta, ní mór í a choimeád ar feadh 10 mbliana ar a laghad agus a bheith ar fáil don phobal i gcoitinne gan srianta ( 38 )

(115) Ar chúiseanna trédhearcachta, ní mór do na Ballstáit an tuairisciú agus an t-athbhreithniú a dhéanamh mar a cheanglaítear orthu i gCuid III, Caibidil 2.

3.2.5. Éifeachtaí díobhálacha diúltacha ar iomaíocht agus ar thrádáil a sheachaint

(116) Cabhair le haghaidh earnáil na talmhaíochta agus earnáil na foraoiseachta agus limistéir thuaithe, d’fhéadfadh an chabhair sin saobhadh a dhéanamh ar an margadh táirgí. Chun go mbeidh an chabhair comhoiriúnach, ní mór éifeachtaí diúltacha an bhirt cabhrach i dtéarmaí saobhadh ar an iomaíocht agus tionchar ar an trádáil idir na Ballstáit, a íoslaghdú.

(117) Sainaithneoidh an Coimisiún an margadh/na margaí dá ndéanann an chabhair difear, agus an fhaisnéis a sholáthraíonn an Ballstát maidir leis an margadh/leis na margaí táirgí lena mbaineann á cur san áireamh, is é sin le rá, an margadh /na margaí dá ndéantar difear leis an athrú ar iompraíocht thairbhí na cabhrach. Agus measúnú á dhéanamh ar éifeachtaí diúltacha an bhirt cabhrach, díreoidh an Coimisiún a anailís ar an saobhadh ar an iomaíocht ar an tionchar intuartha atá ag an gcabhair in earnáil na talmhaíochta agus in earnáil na foraoiseachta agus i limistéir thuaithe ar an iomaíocht idir gnóthais sa mhargadh nó sna margaí táirgí dá ndéantar difear ( 39 )

(118) Mar phointe tosaithe, más rud é go mbeidh an chabhair spriocdhírithe go maith, comhréireach agus teoranta do na glanchostais bhreise, déantar tionchar diúltach na cabhrach níos boige agus i dtaca leis an riosca go ndéanfar saobhadh míchuí ar an iomaíocht de dheasca na cabhrach, beidh an riosca sin níos teoranta. An dara pointe is ea go socraíonn an Coimisiún uasdéiní cabhracha nó uasmhéideanna cabhrach. Is é an aidhm úsáid na Státchabhrach a chosc i dtaca le tionscadail i gcás inar cabhair í a meastar ina leith go bhfuil an cóimheas idir an méid cabhrach agus na costais incháilithe an-ard agus gur fíordhócha go mbeidh tionchar saobhach ag an gcabhair. I gcoitinne, dá dhearfaí na héifeachtaí is dócha a eascróidh as an tionscadal a fhaigheann cabhair agus dá airde an gá is dócha a bheidh le cabhair, is airde an chaidhp ar dhéine na cabhrach.

(119) Mar sin féin, fiú i gcás inar gá an chabhair agus gur comhréireach í, féadfaidh athrú ar iompraíocht na dtairbhithe eascairt as an gcabhair, ar athrú é lena ndéanfar saobhadh ar an iomaíocht. Is dóichí sin in earnáil na talmhaíochta atá difriúil le margaí eile i ngeall ar an struchtúr sonrach a bhaineann leis an táirgeadh príomhúil talmhaíochta, is é sin, gur saintréithe na hearnála sin líon ard de ghnóthais bheaga a bheith i gceist. Ar mhargaí den sórt sin, is ard é an riosca go ndéanfar saobhadh ar an iomaíocht fiú nuair nach ndeonaítear ach méideanna beaga cabhrach.

Scéimeanna cabhrach infheistíochta i dtaca le próiseáil táirgí talmhaíochta agus táirgí talmhaíochta mhargú in earnáil na foraoiseachta

(120) I dtaca le cabhair infheistíochta do ghnóthais atá gníomhach i bpróiseáil táirgí talmhaíochta agus táirgí talmhaíochta a mhargú agus do ghnóthais atá gníomhach in earnálacha eile, mar shampla, in earnáil na próiseála bia, toisc gur gnách éifeachtaí saobhacha comhchosúla a bheith ag an gcabhair sin ar an iomaíocht agus ar an trádáil, ó thaobh na mbreithnithe ginearálta, ó thaobh an bheartais iomaíochta de, faoin éifeacht ar an iomaíocht agus ar an trádáil, ba cheart feidhm chomhionann a bheith ag na breithnithe sin agus a bheidh maidir leis na hearnálacha uile sin. Dá bhrí sin, i dtaca leis na coinníollacha a thuairiscítear i bpointí (121) go (133), ní mór iad a urramú a mhéid a bhaineann le cabhair infheistíochta i dtaca le próiseáil táirgí talmhaíochta agus táirgí talmhaíochta a mhargú in earnáil na foraoiseachta.

(121) Ní mór gan saobhadh suntasach ar an iomaíocht ná ar an trádáil eascairt as scéimeanna cabhrach. Go háirithe, fiú i gcás ina bhféadfaí a bhreithniú go bhfuil saobhadh teoranta ar leibhéal aonair (ar choinníoll go gcomhlíontar gach coinníoll le haghaidh cabhair infheistíochta), ar bhonn carnach, d’fhéadfadh ardleibhéil saofa eascairt as scéimeanna cabhrach infheistíochta fós. I gcás scéim cabhrach infheistíochta lena ndírítear ar earnálacha áirithe, is suntasaí fós é an riosca go dtarlóidh saobhadh den sórt sin.

(122) Dá bhrí sin, ní mór don Bhallstát lena mbaineann a léiriú go mbeidh aon éifeacht dhiúltach theoranta don íosmhéid ag tabhairt san áireamh, mar shampla, méid na dtionscadal lena mbaineann, na méideanna aonair agus carnacha cabhrach, an líon tairbhithe ionchasach mar aon le saintréithe na n-earnálacha ar díríodh orthu. Chun é a chur ar a chumas don Choimisiún measúnú a dhéanamh ar na éifeachtaí diúltacha dóchúla, spreagtar an Ballstát aon mheasúnú tionchair atá aige a sheoladh isteach mar aon le